Al-Jazari: Saintis Muslim Ini Mencipta Robot Pertama Sejarah

Kejuruteraan merupakan satu aspek penting dalam kehidupan manusia. Selain berfungsi sebagai komponen penting sesebuah struktur atau jentera yang digunakan, ia juga membantu memudahkan urusan manusia terutama pada zaman moden hari ini. Bagaimanapun, semua ini tidak akan tercapai tanpa input dan sumbangan yang dibuat oleh cendekiawan Islam silam. Salah seorang tokoh yang memberi sumbangan besar kepada dunia kejuruteraan ialah al-Jazari.

al-Jazari atau nama sebenarnya Ismail ibn al-Razaz al-Jazari dilahirkan pada tahun 1186 Masihi di Cizre, wilayah Sirnak di Turki. Tidak diketahui latar belakang kehidupannya dengan satu-satunya maklumat kehidupan beliau direkodkan dalam kitabnya yang berjudul Al-Jami ‘bayn al- ‘ilm wa ‘l- amal al Nafi’ fi sina ‘at al-hiya. Semasa pemerintahan Dinasti Artuqid, bapanya berkhidmat sebagai ketua jurutera dinasti berkenaan di Istana Artuklu dan peranan tersebut digalasnya semasa pemerintahan tiga pemerintah Artuqid iaitu Nur al-Din Muhammad ibn Arslan (570-581 H/ 1174-1185), Qutb al-Din Sukman ibn Muhammad (681-697 H/ 1185-1200) dan Nasiruddin Mahmud ibn Muhammad (597-619 H/ 1200-1222).

Sejak dari kecil lagi, al-Jazari sudah menunjukkan minat terhadap bidang kejuruteraan. Pada awalnya, hanya datuknya sahaja yang menyokong minatnya itu. Tetapi selepas ayahnya al-Razaz mengetahui bakat yang dimilikinya itu, beliau juga menyokong hasrat anaknya menjadi seorang jurutera yang berjaya. Bagaimanapun, bukan mudah untuknya menguasai pelbagai ilmu kejuruteraan ketika itu di mana al-Jazari harus belajar sendiri selama enam tahun tanpa kelibat guru dan tiada akses kepada kitab-kitab kejuruteraan kecuali Ensiklopedia Yunani yang telah diterjemah ke Bahasa Arab.

Tetapi selepas berjaya menghadapi semua kesukaran ini, al-Jazari mula membaca buku-buku Yunani yang diterjemah ke Bahasa Arab seperti ath–Thiqal wa’l–Khiffah (Cahaya dan Beban) yang ditulis oleh Iklidis, Sa’atul–Ma’allati Tarmi Bi’l–Banadiq karangan Archimedes, al–Makhrutat oleh Ablunius dan Raf’a’l–Athqal (Untuk membawa beban berat) oleh Ahran. Selain itu, al Jazari turut membaca kitab-kitab yang dikarang oleh Murthis berjudul al–Alatu’l Musawwitatu’l Musammah bi’l Arghuni’l Buqi wa’l Arghun az-Zamari, ad–Dawalib dan al-Alat Musawwitah ‘ala Bu’d Sittin Milan (Alat yang bersinar dari 60 batu). Kitab karangan Hayrun al–Iskandari berjudul al– Alatu’l Mufarrighah li’l Hawa’ and ar–Rafi’ah li’l Miyah (Alat yang boleh mengosongkan udara dan menarik air) turut dijadikan sebagai bahan rujukan. Beliau juga tidak ketinggalan membaca kitab-kitab karangan cendekiawan Islam lain seperti Ibnu Sina, al-Biruni dan al-Farabi.

al-Jazari kemudiannya menghabiskan masa selama dua tahun menghasilkan permainan kanak-kanak yang boleh bergerak. Selain itu, beliau juga turut menghasilkan peralatan yang boleh digunakan oleh khadam-khadam istana dan surirumah untuk membersihkan kediaman mereka. Jika tidak sibuk menghasilkan barang, al-Jazari akan berada di istana bukan saja untuk menghasilkan peralatan baru tetapi juga melatih golongan artisan yang bekerja di situ. Dari Kaifan, al-Jazari dijemput oleh pemerintah Diyabakir ketika itu iaitu Nasiruddin Mahmud untuk berpindah ke ibu kota Dinasti Altuqid itu. Beliau menghabiskan masa di sana selama 25 tahun.

Selain bertanggungjawab menghasilkan cerek wuduk peribadi khas untuk Nasiruddin, al-Jazari juga turut digalakkan membukukan pengetahuan yang ditimbanya dalam dunia kejuruteraan sebagai rujukan generasi seterusnya. Beliau membahagikan buku kejuruteraan itu kepada dua bahagian iaitu Handasatu’l Mawani’ (Hidraulik) and Handasatu’l Harakah (Dinamik/Pergerakan). Buku tersebut amat tebal dan dibahagikan kepada tiga seksyen sebelum diberi judul Kitabu’l Hai’ah wal Ashkal (Bentuk dan Badan). Kemudian, kitab tersebut dinamakan Kitab Ma’rifati’l Hiyal al–Handasiyyah (Pengetahuan Kejuruteraan Mekanikal) dan Kitabu’l Hiyal fi’l Jam’ Baina’l ‘ilm wa’l ‘Amal (Hubungan Antara Sains dan Agama). Buku tersebut mengambil masa dua tahun untuk disiapkan.

Selain Kitabu’l Hai’ah wal Ashkal, sudah tentulah tiada siapa boleh menafikan mahakaryanya yang paling ulung iaitu Al-Jami ‘bayn al- ‘ilm wa ‘l- amal al Nafi’ fi sina ‘at al-hiya (Buku Pengetahuan Alat Mekanikal Pintar). Buku tersebut merupakan ringkasan kepada semua teori dan amalan yang digunakan dalam bidang mekanikal. Buku tersebut turut mengandungi nilai tradisi Islam yang amat signifikan dalam bidang kejuruteraan mekanikal.

Menurut al-Jazari, 100 alat mekanikal yang dibinanya perlu melalui pelbagai percubaan sebelum ia berjaya berfungsi seperti sepatutnya. Ini kerana di sebalik sumbangannya kepada dunia kejuruteraan, al-Jazari merupakan seorang artisan yang gemar melihat kemahiran diperlukan untuk membina sesuatu daripada melihat teknologi di sebaliknya. Sesetengah ciptaannya diinspirasikan oleh tokoh silam seperti Banu Musa (pancuran air), jam lilin (al-Saghani) dan Hibatullah ibn al-Husayn (automata muzik).

Sebelum al-Jazari diketahui sebagai pembina asal gear mekanikal dan hidraulik, dunia Barat menganugerahkan gelaran itu kepada polymath era Renaissance Leonardo da Vinci. Tetapi hakikatnya, beliau telah membina dan membangunkan sistem berkenaan lebih 200 tahun sebelum pengenalan ciptaan da Vinci. Tidak mustahil ciptaan polymath kelahiran Florence itu mengambil inspirasi daripada inovasi yang diperkenalkan oleh al-Jazari. Buktinya, bukti komunikasi surat antara da Vinci dengan pemerintah Empayar Turki Uthmaniyyah, Sultan Beyazid II.

Polymath itu diminta baginda untuk menghasilkan rekaan jambatan yang menghubungkan antara bumi Anatolia bahagian Asia dengan bahagian Eropah. Untuk menjayakan hajat majikannya itu, da Vinci menghasilkan jambatan yang berukuran panjang 240 meter dengan lengkungan parabola setinggi 43 meter. Jika pembinaan tersebut direalisasikan, jambatan yang merentasi Tanjung Emas itu bakal menjadi jambatan terpanjang di dunia ketika itu. Namun entah di mana silapnya, hasrat da Vinci tidak kesampaian dan jambatan skala sebegini hanya mula dilihat pada abad ke-19. Ada yang mengatakan salah faham komunikasi sebagai punca projek tersebut dibatalkan. Dan ada pula yang menyifatkan rekaan itu ditolak Beyazid II atas alasan tidak praktikal.

Semasa hayat al-Jazari, penduduk tempatan masih bergantung kepada perigi dan sungai untuk mendapatkan bekalan air. Tetapi menerusi alat menaikkan air rekaan beliau ini, ia boleh membekalkan air ke seluruh kawasan termasuk kawasan tanah tinggi. Sistem ini berdasarkan empat alat utama yang membentuk beberapa asas kejuruteraan mekanikal hari ini. al-Jazari mencipta sebuah kincir air yang mempunyai kesan sama seperti turbin. Ia diletakkan di kawasan air yang mengalir seperti sungai. Apabila kincir air terkena air, ia akan berpusing. Sistem ini menggunakan gear yang disambungkan dengan kincir dan ia berpusing sama seperti pusingan kincir.

Dengan ciptaan ini, al-Jazari berjaya mencapai tiga objektif. Pertama, beliau berjaya menghasilkan gear yang menyalurkan tenaga air dari kincir air ke peralatan-peralatan lain. Kedua, dengan menggunakan kombinasi gear yang unik, al-Jazari berupaya menukar arah pergerakan dari menegak kepada melintang. Ketiga, dengan menyambungkan gear utama dengan pam sedut, beliau berjaya menghasilkan pergerakan daya berganda seperti piston.

al-Jazari turut menghasilkan sebuah pam sedut aksi berganda dengan injap dan piston penerimaan dalam ciptaannya. Dengan ciptaan yang berfungsi ini, ia membolehkan air dipam menggunakan kuasa hidraulik ke satu sistem pengairan yang lain. Sistem pengairan al-Jazari turut menggunakan aliran air sungai untuk menggerakkan turbin dengan bantuan beberapa gear untuk sistem sedutan air. Dengan pam ini, sistem pengairan ini boleh mengepam air ke semua kawasan termasuk tanah tinggi. Silinder-silinder dan sebuah penutup digunakan untuk menghasilkan kesan hidraulik.

Untuk memastikan pam yang digunakan terus berfungsi, al-Jazari turut mendedahkan bahan apa yang sesuai digunakan untuk membina pam sedutan. Jika hendak membina pam, maka bahan paling sesuai digunakan ialah kuprum. Kuprum menjadi pilihan al-Jazari kerana tahan karat dan tidak mencemarkan kandungan air. Manakala bahagian gear pula dibuat daripada kayu pokok kertau. Selain mendedahkan fungsi dan cara binaan pam, beliau juga turut menyertakan lokasi paling sesuai untuk pam digunakan. Kawasan air mengalir menjadi pilihan kerana ia membolehkan sistem ciptaannya itu berfungsi secara automatik tanpa memerlukan keperluan tenaga manusia untuk menutupnya.

Selalunya robot dikatakan sudah dicipta sejak zaman moden tetapi menerusi automata al-Jazari, ini menjadikan beliau sebagai orang pertama yang menghasilkan robot. Automata yang dihasilkannya ini digunakan untuk menghidangkan minuman kepada para tetamu semasa majlis keraian diadakan dan digerakkan menggunakan tenaga air. Selain menghasilkan automata berbentuk manusia, beliau turut menghasilkan automata lain seperti pintu pagar automatik dan pintu automatik di mana ia digerakkan oleh tenaga air. al-Jazari turut menghasilkan automata yang boleh diprogramkan seperti bermain muzik. Buktinya, beliau membina sebuah bot di mana bot itu diisi oleh empat automata berbentuk pemuzik yang digunakan untuk menghiburkan tetamu yang datang ke majlis keraian diraja.

RUJUKAN:


Sejarah Penciptaan Busur Silang Panah

“Kekuatan itu boleh diumpamakan dengan bidikan busur silang; sementara tegas pendirian itu pula diumpamakan dengan melepaskan picu busur silang.” – Sun Tzu, The Art of W4r, abad ke-5 SM.

Penciptaan busur silang telah membawa pembaharuan dalam pep3r4ngan. Teknologi dari Asia itu kemudiannya tersebar ke Timur Tengah dan seterusnya memasuki Eropah menjelang zaman pertengahan.

Jika dipandang dari suatu sudut, kewujudan busur silang ini telah membuka peluang yang lebih luas untuk sesiapa sahaja terlibat dalam pep3r4ngan – pemanah tidak perlu lagi memiliki kekuatan atau kemahiran bagi membuat bidikan maut sebagaimana sebelum ini ia diperlukan untuk mengendalikan busur panah tradisional.

SIAPAKAH YANG MENCIPTA BUSUR SILANG?

Busur silang yang pertama dipercayai telah dicipta sama ada di salah sebuah kerajaan Cina purba ataupun di kawasan Asia Tengah pada tempoh masa sekitar 400SM. Tidak dapat dipastikan secara jelas pada tahun bilakah senjata baru lagi berkuasa ini dicipta, atau siapakah yang pertama sekali diilhami dengan idea penciptaannya.

Sumber-sumber linguisik mengisyaratkan bahawa asal-usulnya adalah dari Asia Tengah di mana teknologi itu kemudiannya tersebar ke Cina. Namun, catatan-catatan daripada zaman tersebut sangat kurang dan tidak mencukupi untuk meraihkan kepastian tentang asal-usul busur silang ini.

Apa yang pasti, strategis ketenteraan masyhur yang bernama Sun Tzu mengetahui perihal kewujudan busur silang. Beliau mengaitkan penciptaan busur silang ini dengan seorang ahli cipta bernama Q’in dengan meletakkan tarikh abad ke-7SM sebagai tarikh penciptaan teknologi tersebut.

Namun, tarikh hayat Sun Tzu dan penerbitan pertama kitab Art of War juga masih lagi menjadi kontroversi justeru ia tidak boleh digunakan sebagai sandaran bagi memerihalkan kewujudan awal busur silang.

Ahli-ahli arkeologi Cina seperti Yang Hong dan Zhu Fenghan meyakini bahawa busur silang telah dicipta seawal tahun 2000SM lagi. Keyakinannya itu didasarkan pada penemuan artifak tulang-belulang, batu-batuan, dan cengkerang yang dipercayai merupakan bahagian picu pada busur silang.

Busur silang berpemegang paling awal yang lengkap dengan picu yang diperbuat daripada gangsa  ditemui di sebuah makam di Qufu, Cina dengan ujian pentarikhan karbon menyebutkan tahun 600SM. Pemakaman tersebut merupakan relik dari Kerajaan Lu, iaitu sebuah kerajaan yang terletak di wilayah Shandong moden pada era Musim Bunga dan Musim Luruh (771-476SM).

BUKTI ARKEOLOGI

Bukti arkeologi tambahan menunjukkan bahawa teknologi busur silang telah tersebar secara meluas di Cina pada hujung era Musim Bunga dan Musim Luruh. Sebagai contoh, sebuah makam dari pertengahan abad ke-5SM milik Kerajaan Chu (wilayah Hubei) mengandungi peluru busur silang.

Sambil sebuah makam di Saobatang, Wilayah Hunan berusia dari pertengahan abad ke-4SM turut menyaksikan penemuan busur silang yang diperbuat daripada gangsa. Sebahagian Tentera Terracotta yang dikebumikan bersama Qin Shi Huangdi (260-210SM) juga didapati memegang busur silang. Busur silang berganda yang terawal ditemui di sebuah lagi makam abad ke-4SM yang terletak di Qinjiazui, Wilayah Hubei.

KEPENTINGAN BUSUR SILANG DALAM SEJARAH

Busur silang berganda dipanggil sebagai zhuge nu dalam bahasa Cina. Ia berupaya membidik peluru secara berganda sebelum perlu dimuat semula. Sumber-sumber lama mengaitkan ciptaan ini kepada seorang ahli taktikal era Tiga Kerajaan yang bernama Zhuge Liang (181-234M).

Namun, penemuan busur silang berganda di Qinjiazui yang berusia 500 tahun lebih awal dari hayat Zhuge Liang membuktikan bahawa beliau bukanlah pencipta asal teknologi itu. Namun, beliau sememangnya dipercayai telah melakukan beberapa perubahan besar pada rekaan tersebut. Pada tahun-tahun terkemudian, busur silang berganda mampu membidik sebanyak 10 buah peluru dalam masa 15 saat sebelum perlu dimuat semula.

Busur silang berbentuk asas menjadi senjata pilihan secara meluas di seluruh Cina menjelang abad ke-2M. Ramai sejarahwan kontemporari menyebutkan bahawa busur silang berganda ini merupakan faktor utama yang menyumbang kepada kemenangan Han-China ke atas Xiongnu.

Xiongnu dan kebanyakan komuniti nomad dari padang rumput Asia Tengah masih lagi menggunakan busur panah tradisional. Walaupun penggunanya memiliki kemahiran memanah yang tinggi, namun mereka ditewaskan oleh pasukan tentera yang menggunakan busur silang, terutama dalam menghadapi pengepungan dan pertempuran misil (berbalas bidikan panah).

Raja Sejong (1418-1450M) dari Dinasti Joseon di Korea memperkenalkan busur silang berganda kepada pasukan tenteranya setelah melihat sendiri penggunaan senjata ini semasa lawatannya ke Cina. Senjata ini terus digunakan oleh tentera Cina sehingga hujung era Dinasti Qing, termasuklah semasa P3rang Cina-Jepun 1894-1895M.

Malangnya, busur silang bukanlah tandingan bagi persenjataan moden Jepun dan Qing-China pun pada akhirnya mengalami kekalahan dalam pep3rangan tersebut. P3rang Cina-Jepun itu merupakan konflik besar peringkat dunia terakhir yang memperlihatkan penggunaan busur silang.

TERJEMAHAN:

Kallie Szczepanski. (15 Februari 2019). The Invention of the Crossbow. ThoughtCo.https://www.thoughtco.com/the-invention-of-the-crossbow-195263


Jutawan Pun Berpendidikan Tau!

Baru-baru ini, seorang rakan penulis merangkap penulis Alegori Naruto, Zamir Mohyedin menulis satu ciapan berikut di Twitter. Ciapannya berbunyi:

Mungkin ada yang kurang bersetuju dengan ciapan tersebut. Tetapi berdasarkan satu kaji selidik, lebih ramai jutawan yang mendapat pendidikan di universiti dan ada yang mempunyai ijazah pasca-graduasi berbanding yang tiada ijazah langsung.

Statistik ini didedahkan syarikat insurans GoCompare selepas memeriksa senarai individu pasca-persekolahan yang memasuki senarai 100 teratas majalah Forbes dalam tempoh 20 tahun.

Hasil semakan mereka mendapati 76% jutawan mempunyai ijazah. Dan jika dipecahkan lagi mengikut kategori, 47% mempunyai ijazah sarjana, 23% ada ijazah Master dan 6% lagi mempunyai ijazah doktor falsafah.

Jurusan popular yang menjadi pilihan mereka ialah ekonomi dan kejuruteraan dengan lebih ramai orang mempelajari sains berbanding kesenian atau kemanusiaan.

Jika dibandingkan dengan populasi orang dewasa Amerika Syarikat, ini bermakna 68% jutawan mempunyai kemungkinan memiliki ijazah sarjana. Dan 61% lagi kurang berkemungkinan tidak mempunyai ijazah berbanding populasi negara itu.

Institut pendidikan pilihan mereka juga konsisten dengan jutawan-jutawan AS memilih Universiti Harvard atau lebih tepat Sekolah Perniagaan Harvard. Di Rusia pula, kebanyakan jutawan memilih ke Moscow berikutan di situlah terletaknya Moscow State University dan pelbagai institusi pendidikan khas yang wujud.

Bagi jutawan-jutawan dalam bidang teknologi, alma mater mereka sama ada Institut Teknologi Massachusetts atau Universiti Stanford, California. Salah seorang orang kuat Google, Sergey Brin pernah menyambung pengajian pasca-graduasi di situ. Di Britain, Universiti Cambridge dan Sekolah Ekonomi London (LSE) menjadi pilihan mereka.

Kajian mengenai latar belakang pendidikan para jutawan ini turut dilakukan oleh Wealth-X dan UBS Billionaire Census. Kajian mereka mendapati ramai jutawan dalam kalangan 2,300 jutawan yang ditemubual mempunyai latar pendidikan yang tinggi.

Mereka mendapat ijazah dari LSE, Universiti Pennsylvania, Harvard, Princeton, University of Southern California, Cornell dan Stanford.

Antara jutawan yang mempunyai latar belakang pendidikan yang tinggi ialah:

Rata-rata jutawan datang daripada keluarga yang sekurang-kurangnya mempunyai taraf ekonomi bagus. Apabila taraf ekonomi mereka bagus, keluarga mereka juga sedar tentang kepentingan pendidikan.

Dan banyak kajian menyokong aspek ini seperti kajian di atas. Jadi, jangan terkejut kalau anak-anak jutawan ini turut menyambung pelajaran walaupun mempunyai harta berkoyan-koyan.

Bagi yang masih suka memetik nama Mark Zuckerberg atau Bill Gates sebagai bukti orang tiada pendidikan tinggi juga boleh kaya, berhentilah berangan. Dalam kes mereka berdua, mereka berdua sudah mempunyai rancangan dan menunggu hasil yang berbaloi sebelum memilih tidak menyambung pengajian.

Dalam kes Gates, beliau memilih untuk memulakan langkah menceburi perniagaan komputer. Malah dalam banyak temubualnya, bila ditanya mengapa beliau meninggalkan Harvard, Gates berkata, “Sekiranya tidak menjadi, saya boleh kembali ke universiti. Saya secara rasmi ketika itu sedang bercuti.”

Dalam kes Zuckerberg pula, beliau sudah mempunyai prototaip projek yang baik kualitinya dan mampu pergi jauh. Malah, beliau sanggup memilih tidak meneruskan pengajian demi memastikan projek Facebook berjalan lancar. Hasilnya, Facebook merupakan antara gergasi teknologi terbesar di dunia.

Kita yang berangan nak jadi kaya pun tak pernah fikir benda macam ini. Mereka bukan keluar dari universiti dengan tangan kosong ya. Kalau sudah ada rancangan pun, mereka tak keluar lagi. Bila sudah ada hasil, barulah mereka berani berbuat demikian.

Kita belum apa-apa, sudah berangan nak kaya dengan jalan tak nak sambung pengajian. Bukankah sikap ini sikap Mat Jenin, sudah berangan tapi tiada rancangan atau usaha nak realisasikannya?

RUJUKAN:

Coughlan, Sean. (2020). Are billionaires more likely to be graduates?. BBC News. https://www.bbc.com/news/business-35631029


Betul Ke Rasulullah S.A.W Muncul Dalam Mimpi Anti-Vaksin, Haramkan Vaksin?

1. Dalam bab terakhir kitab As Syamaail Al-Muhammadiyah Imam At Turmudzi ada diceritakan bagaimana apabila seseorang mendakwa bermimpi jumpa Rasulullah ﷺ, maka akan disoalkan ciri-cirinya secara rapi.

2. Hadith tersebut, sebagaimana dalam tangkap layar berikut; ringkasannya ialah Sidna Ibnu Abbas Rådiyallāhu’anhu meminta agak diterangkan secara terperinci orang yang dilihat dalam mimpi yang dikatakan Rasulullah ﷺ itu barulah beliau mengiyakan mimpi tersebut.

3. Cahaya putih dan sebarang ciri yang tidak jelas tidak dapat dijadikan sandaran bahawa yang dilihat itu adalah Rasulullah ﷺ. Benar, syaitan tidak boleh menyerupai Baginda tetapi syaitan boleh menghadirkan apa jua wajah dan dikatakan itulah Baginda.

4. Antara ciri yang tidak sabit dengan Baginda ialah beruban putih seluruh rambut dan janggut, bersalahan dengan hadith² sifat rambut dan janggut Baginda.Liciknya syaitan entah wajah Gandalf yang dipaparkan kemudian dibohongnya kita bahawa itu Rasulullah ﷺ!

5. Jika benar sekalipun yang dilihat dalam mimpi itu sabit dengan ciri-ciri fizikal Baginda sekalipun, ia tidak membawa beban syari’at kerana sifat Baginda sebagai seorang Rasul harus menyampaikan syari’at ketika hayat dunia Baginda seluruhnya. Dan sekiranya kita katakan ada hukum-hakam yang Baginda tidak sampaikan ketika hayat dubia Baginda dan hanya disampaikan selepas wafat Baginda, maka itu suatu tohmahan ni bahawa Baginda tidak amanah dalam menyampaikan wahyu dan syari’at!

6. Berhati-hatilah.

Ingat ancaman Baginda; مَنْ كَذَبَ عَلَيَّ فَلْيَتَبَوَّأْ مَقْعَدَهُ مِنَ النَّارِ

Maksudnya: “Barangsiapa yang berdusta di atas namaku, maka siaplah tempatnya di dalam neraka.” ( Riwayat Al Bukhari)

والله أعلم


Dinasti Umaiyyah-Abbasiyyah: Penyumbang Era Tamadun Emas Islam

Dinasti Umaiyyah dan Dinasti Abbasiyyah adalah dua nama yang tidak asing kepada umat Islam di seluruh dunia. Sejarah warna-warni umat Islam, pasti akan terkait dengan peristiwa-peristiwa yang berlaku sepanjang pemerintahan kedua-dua dinasti ini.

Prof. Dr Syeikh Yusuf Al Qaradhawi menyifatkan kerajaan Dinasti Umaiyyah sebagai Dawlah Al Futuhat wa at Ta’sis al Hadari (Kerajaan Pembukaan Islam & Permulaan Tamadun) manakala kerajaan Bani Abbasiyyah sebagai Dawlah Idzihar al-Ilm wa al-Hadarah (Kerajaan Perkembangan Ilmu & Tamadun).

Walaupun diawal pembentukan Dinasti Umaiyyah diselubungi dengan kontroversi, namun begitu inisiatif meluaskan wilayah Islam dilaksanakan dengan begitu gigih oleh khalifah-khalifah Dinasti Bani Umaiyyah.

Tokoh-tokoh pahlawan dan panglima perang yang terkenal pada masa itu adalah , kebanyakan adalah Musa Ibn. Nusair, Tariq Bin Ziyad, Abd Rahman Al Ghafiqi, Qutaybah Ibn Muslim Al Bahili, keluarga Al Hajjaj Yusuf Al Thaqafi dan lain-lain.

Umat Islam berjaya meluaskan sempadan wilayahnya dari Banjaran Gunung Pyreness disebelah barat hingga ke wilayah Sind, di sebelah Timur. Selain daripada itu, umat Islam telah mula menginjakkan kaki dan meluaskan pengaruh serta kekuasaan di Laluan Sutera dengan menguasai Lembah Ferghana pada tahun 714M. Wilayah umat Islam yang begitu besar, berada dibawah satu payung pemerintah sahaja iaitu Khalifah Dinasti Umaiyyah.

Malah Dinasti Umaiyyah pernah melancarkan s.era.ngan ke atas Kota Konstantinopel pada tahun 677M dan 716M tetapi mengalami kegagalan.

Selain dari penglibatan aktif khalifah-khalifah Dinasti Umaiyyah di dalam gerakan jihad menentang musuh melalui perluasan wilayah, para pemerintah Dinasti Umaiyyah juga mempunyai barisan khalifah yang warak dan teguh melaksanakan pemerintahan Islam.

Kebanyakan kita mengenali ketokohan Khalifah Umar Bin Abdul Aziz, tetapi ramai lagi khalifah Dinasti Umaiyyah yang warak dan serta alim. Cuma, imej pemerintahan Dinasti Umaiyyah dicemari dengan insiden-insiden dalam hubungan mereka dengan keluarga Ahlul Bait dan beberapa tindakan keras mereka menangani konflik dalaman seperti konflik lain seperti konflik yang melibatkan Abdullah ibn Zubair.

Tetapi, bukan Dinasti Umaiyyah sahaja mempunyai pertembungan dengan keluarga Ahlul Bait, tetapi pemerintah-pemerintah Dinasti Abbasiyyah juga mempunyai sikap yang sama, malah dilihat jauh lebih zalim.

Zaman pemerintahan Dinasti Abbasiyyah, diwarnai dengan peningkatan dan perkembangan ilmu pengetahuan yang begitu luas. Khalifah-khalifah Dinasti Abbasiyyah amat cenderung dan meminati ilmu pengetahuan seperti Khalifah Al-Mahdi, Khalifah Harun Ar-Rasyid, Khalifah Al-Ma’mun dan lain-lain lagi.

Walaupun, zaman Dinasti Abbasiyah dikatakan, zaman perkembangan ilmu, tetapi, ia mempunyai kesan-kesan buruk yang tersendiri.

Kebanjiran ilmu-ilmu falsafah yang diterjemah dari karya-karya penulis dari Yunani dan India telah menyebabkan beberapa orang Khalifah Abbasiyyah menjadi penganut Mazhab Muktazilah yang tegar seperti Khalifah Al Ma’mun, Al Mu’tasim, dan Al Wathiq..

Tidak sedikit para ulama Ahl Sunnah Wal Jamaah menjadi mangsa kezaliman mereka, termasuk Imam Ahmad Bin Hanbal.

Selain daripada itu, zaman pemerintahan Dinasti Abbasiyah menyaksikan satu fenomena politik yang aneh dan tidak pernah terjadi dalam era pemerintah khalifah-khalifah sebelumnya. Berlakunya campurtangan dan pengaruh pelbagai pihak luar dalam urusan pemerintahan dalam institusi khalifah seperti penguasaan keluarga Al Barmaki, penguasaan oleh orang-orang Turki, Bani Buwaih dan Bani Seljuq.

Kelemahan-kelemahan para pemerintah Dinasti Abbasiyyah dalam mengawal dan mentadbir wilayahnya yang luas turut menyaksikan pembentukan kerajaan-kerajaan kecil seperti Tahiriyah, Saffariyah, Samaniyah, Sajidiyah, Ziyariyah dan lain-lain. Akhirnya Khalifah Abbasiyyah di Baghdad hanya menjadi lambang dan simbol legitimasi sahaja tanpa sebarang kuasa mutlak.

Malah ketika zaman (tahun 318H), terdapat tiga orang khalifah iaitu Khalifah Abbasiyyah di Bahgdad, Khalifah Fatimiyyah di Mesir dan Khalifah Umaiyyah di Andalusia. Perpecahan ini amat merugikan umat Islam dan mendedahkan umat Islam kepada ancaman musuh.

Akibatnya Tentera Salib berjaya menjejakkan kaki wilayah Syam dan berjaya menduduki satu demi satu kota-kota dibawah penguasaan umat Islam dan kemuncaknya Kota Baitulmaqdis berjaya ditakluk oleh Tentera Salib pada tahun 1099M.

RUJUKAN:

Pemerintahan Kerajaan Bani Umayyah – Tarikuddin B. Hj Hassan

Pemerintahan Kerajaan Bani Abbasiyyah – Tarikuddin B. Hj Hassan

Artikel dikirimkan oleh Burhanuddin Rao Putra untuk The Patriots.


Umbrella Academy: Selamatkan Dunia Ataupun Keluarga?

“Time, time, time
See what’s become of me
While I looked around
For my possibilities”

Begitulah lirik lagu Hazy Shade of Winter yang dinyanyikan semula oleh Gerard Way sebagai penutup kepada The Umbrella Academy. Lirik dan penyanyinya saya rasa cukup sesuai sekali mengiringi siri yang hebat ini. Sesuai kerana pencipta siri ini adalah Gerard Way sendiri, dan lirik lagu ini menggambarkan dengan tepat apa yang dialami oleh adiwira kita di akhir pengembaraan mereka.

Bagi yang belum menonton siri ini, ataupun secara amnya siapa yang tak faham apa yang saya coretkan di sini, eloklah saya terangkan dengan lebih lanjut. The Umbrella Academy adalah sebuah drama bersiri yang diterbitkan eksklusif untuk Netflix. Ianya diadaptasi dari komik dengan nama yang sama hasil karya Gerard Way dan Gabriel Ba.

Ya, Gerard Way yang saya sebutkan di sini adalah penyanyi utama kumpulan My Chemical Romance yang pernah mewarnai dunia remaja kebanyakan daripada kita. Siapa sangka penyanyi kumpulan rock ini mampu menghasilkan komik yang bukan sahaja mendapat sambutan yang memberansangkan, malah turut menerima anugerah siri komik terhad terbaik dari Eisner Award.

The Umbrella Academy adalah pada dasarnya sebuah kisah adiwira. Sama seperti X-men, Avengers dan juga Justice League, ia menceritakan tentang sekumpulan manusia yang mempunyai kuasa hebat dan mereka menggunakannya untuk membantu orang dalam kesusahan. Nampak seperti biasa dengar kan premis seperti ini?

Tapi sebenarnya Umbrella Academy lebih dari itu lagi. Ianya “bukan biasa-biasa”. Untuk memahami kenapa kisah ini lain dari yang lain, eloklah saya ceritakan lebih mendalam tentang Umbrella Academy. Bagi mereka yang masih lagi belum menonton (ataupun membaca) kisah kumpulan adiwira yang hebat ini, eloklah anda elakkan diri dari meneruskan bacaan. “Spoiler alert” bak kata orang putih.

7
Orang Anak Yatim

Segalanya bermula pada 1 Oktober 1989, apabila 43 orang perempuan melahirkan anak serentak pada masa yang sama. Jika dilihat sekali lalu, tiada apa yang pelik pun jika 43 orang perempuan tersebut beranak pada saat yang sama sekalipun. Tetapi yang peliknya adalah, kesemua perempuan ini tidak mempunyai tanda-tanda mengandung pun pada mereka.

Seorang billionair, Sir Reginald Hargreeves mencari dan mengumpul 7 daripada anak-anak bertuah ini dan mengambil mereka sebagai anak angkat. Bermula daripada satu itu, kesemua anak-anak ini tidur di bawah satu bumbung dengan ehsan dari Sir Reginald Hargreeves. Sir Reginald juga membina sebuah android sebagai ibu dan juga “mengupah” seekor beruk sebagai penjaga rumah bagi membantu beliau untuk membesarkan 7 orang anak bertuah ini.

Seperti cerita adiwira yang lain, setiap dari 7 anak bertuah ini mempunyai kuasa mereka yang tersendiri. Yang pertama adalah Luther yang mempunyai kekuatan yang dasyat mengatasi manusia biasa. Yang kedua adalah Diego yang mampu melontarkan sebarang objek tepat pada pasaran.

Yang ketiga adalah seorang perempuan, Allison, di mana apa yang dibisiknya mampu menjadi kenyataan. Yang keempat, Klaus mempunyai kuasa untuk berkomunikasi dengan orang yang sudah mati. Yang kelima, dipanggil sebagai Five mempunyai kuasa untuk melompat melepasi ruang dan masa.

Yang keenam adalah Ben, yang mampu menyeru makhluk dari dimensi yang berbeza. Yang ketujuh pula, adalah Vanya, yang pada asalnya diberitahu tidak mempunyai sebarang kuasa istimewa. Namun begitu, Vanya sebenarnya adalah yang paling berkuasa diantara mereka bertujuh dan mampu memanipulasi bunyi sebagai tenaga.

Kesemua mereka dibesarkan dan dilatih oleh Sir Reginald Hargreeves dengan satu tujuan sahaja, untuk menjadi adiwira. Dan kuasa mereka digunakan sejak di usia persekolahan lagi bagi membantu mereka yang dalam kesusahan seperti menggagalkan rompakan bank, menyelamatkan orang dalam kebakaran dan memburu penyangak yang dikehendaki. Secara tidak lansungnya mereka diperkenalkan kepada dunia sebagai “Umbrella Academy”

Membesar
Bagai Juara?

Membesar dalam Umbrella Academy bukanlah satu pengalaman yang indah bagi mereka bertujuh. Sir Reginald Hargreeves lebih suka menganggap mereka bertujuh sebagai rekrut adiwiranya berbanding sebagai anak yang perlu dicurahkan kasih sayang. Ketujuh beradik (izinkan saya menggunakan istilah beradik) ini tidak dapat mengenal erti kasih sayang dari ibu bapa.

Disebabkan itulah seorang demi seorang ahli Umbrella Academy meninggalkan tempat itu apabila mereka semakin menginjak dewasa. Bermula dengan Five yang lesap secara tiba-tiba setelah bertengkar dengan “ayahnya” Sir Reginald Hargreeves. Diikuti pula oleh Ben yang mati ketika menjalankan misi. Kemudian yang lain mula merasakan tinggal di situ bukanlah lagi satu kemestian.

Akhirnya yang tinggal hanyalah Luther, si nombor satu yang masih setia menjalankan misi dan mengikut kehendak “ayahnya”. Tetapi,Luther pun dihantar oleh Sir Reginald Hargreeves ke bulan selepas kemalangan ketika misi. Tinggallah Sir Reginald Hargreeves berseorangan di rumah agamnya di New York bersama android dan beruk penjaga rumah.

Anak-anaknya? Terus membesar tanpa pengaruh Sir Reginald Hargreeves. Allison menggunakan kuasanya bagi mendapat tempat sebagai pelakon dan selebriti popular Hollywood. Diego menggunakan kuasanya menjadi “vigilante” pada waktu malam. Klaus pula membesar menjadi penagih dadah yang tegar.

Vanya yang dihantui hidupnya dengan kepercayaan bahawa beliau seorang sahaja di antara adik-beradiknya yang tidak mempunyai kuasa mengalami kemurungan. Beliau menulis buku autobiografinya menceritakan hidupnya sebagai nombor 7 didalam Umbrella Academy dan secara tidak lansung mendedahkan rahsia keluarga. Jelasnya 5 beradik ini hidup berasingan buat satu tempoh masa.

Tetapi mereka akhirnya kembali bersama apabila tragedi menimpa The Umbrella Academy. Sir Reginald Hargreeves akhirnya menghembuskan nafas terakhirnya membuatkan ahli Umbrella Academy berkumpul semula bagi memberi penghormatan terakhir. Pada masa yang sama juga Five muncul kembali dengan mesej yang dunia akan berakhir dalam masa 8 hari.

Selamatkan
Dunia ataupun Keluarga?

Selepas itu apa yang terjadi? Sudah tentulah ahli Umbrella Academy berkumpul bersama, menggembleng tenaga bagi menyelamatkan dunia dari ambang kemusnahan. Mungkin pada mereka yang dah bosan menonton cerita adiwira, jalan cerita seperti ini nampak membosankan. Tapi sebenarnya Umbrella Academy lebih dari itu dimana ianya bukan sahaja satu cerita tentang menyelamatkan dunia, tapi juga menyelamatkan keluarga.

Disfungsi. Itulah satu perkataan yang sesuai bagi menggambarkan keluarga Umbrella Academy. Kalau tengok pada maksudnya melalui laman sesawang DBP, keluarga disfungsi membawa maksud keluarga yang tidak memainkan peranan seperti yang diharapkan oleh masyarakat.

Yelah, yang si ayah membesarkan anak bagaikan rekrut tentera. Yang si anak sorang jadi penagih dadah. Seorang lagi, jadi artis, tapi hidup bercerai-berai. Yang sorang malam-malam mencederakan orang lain. Walaupun Umbrella Academy adalah keluarga adiwira, tapi mereka tetap tidak terlepas dari masalah sama yang membelenggui keluarga yang normal.

Serba tidak kena setiap ahli keluarga Umbrella Academy. Namun itulah yang menjadikan mereka unik dan berbeza berbanding siri adiwira yang lain. Umbrella Academy bukan sahaja sebuah cerita adiwira, itu hanyalah sisipan dalam karya ini. Umbrella Academy yang utamanya adalah sebuah drama keluarga.

Setiap dari ahli keluarga Umbrella Academy mempunyai hubungan yang unik dengan adik beradik mereka yang lain. Dan dengan perhubungan yang unik itu datangnya konflik dan perbalahan. Kadang-kadang bila menonton terasa macam tengok adik-beradik sedang bergaduh, tapi yang berbezanya masing-masing mempunyai kuasa.

Seperti yang saya tulis di atas tadi, Umbrella Academy adalah sebuah drama keluarga. Yang membawa satu mesej yang jelas, “air yang dicincang tidak akan putus”. Walaupun mereka bertujuh ini bukanlah adik beradik kandung, tetapi perhubungan yang mereka wujudkan adalah tulus ikhlas dari hati dan dibina dengan kasih sayang.

Mesej ini diperkuatkan lagi di akhir siri ini, apabila walaupun dengan usaha hampir kesemua ahli Umbrella Academy, mereka tetap tidak dapat menghalang kemusnahan bumi daripada berlaku. Tetapi, yang penting di saat akhir itu mereka akhirnya berkumpul bersama.

Keluarga
adalah segalanya.

Rujukan
dan Bacaan Lanjut

 Mancuso,Vinnie
(Februari, 2019), “‘The Umbrella Academy’: How the Ending Improves on Gerard
Way’s Comic” Collider

Machkovech,Sam (Februari, 2019),
“Umbrella Academy’s Netflix series plays like a long-winded “X-Men-llennials” Ars Technica

Nelson,Samantha (Februari, 2019),
“Netflix’s The Umbrella Academy feels like a bleak X-Men story” The Verge

Carian Umum DBP “disfungsi” . http://prpm.dbp.gov.my/Cari1?keyword=dysfunctional&d=69812&#LIHATSINI


Membetulkan Kesalahan Fakta Kasthuri Patto Tentang LTTE

Keghairahan sebahagian kecil minoriti Tamil Malaysia dalam sokongan dan pembelaan terhadap Harimau Pembebasan Tamil Eelam (LTTE) memang tidak sama sekali masuk akal. Begitu kental semangat segelintir ini yang didapati telahpun menyusupi masuk dalam bidangkuasa kerajaan dulu dan sekarang.

Pada 26 November 2019, ADUN Saminathan dari Gadek telah dibenarkan ikat jamin sebelum perbicaraan terhadap tuduhan sokong LTTE (Ahmad Johari, 2019). Lucunya beliau terpaksa dibacakan tuduhan dalam bahasa Tamil (The Star, 2020).

Beberapa ketika senyap sekejap pasal LTTE akibat kebangkitan isu poliomyelitis, Influenza dan COVID-19. Perlantikan Normah Ishak sebagai Ketua Anti-Keg4n4san telah menimbulkan balik besi buruk yang telahpun berkarat dalam tenggelaman.

Setepatnya Normah Ishak tidak berkata apa-apa pun pasal LTTE. Sebaliknya MalaysiaKini telah mengudarakan sebuah rencana daripada Ahli Parlimen Batu Kawan yang bernama Kasthuri Patto.

Awalnya beliau menyahut arus feminisme dengan kebanggaan bahawa ramai wanita menempah nama dalam banyak tempat berkuasa. Itu pun tiada masalah, sehinggalah suatu bahagian apabila Kasthuri menyebut tentang LTTE.

Katanya Normah Ishak berdepan dengan tugasan besar yang mana senarai organisasi pengg4n4s perlu dikajisemula setiap enam bulan.

Disinilah LTTE disebut, yang katanya masih lagi berkekalan sebagai pertubuhan pengg4n4s “walaupun telah digugurkan daripada senarai negara-negara lain termasuk Mahkamah Kesatuan Eropah.”

Status LTTE yang merupakan jerawat terhadap India dan Sri Lanka diletakkan dalam konteks “masih kekal” di Malaysia walaupun “telah digugurkan dari senarai” oleh Mahkamah Kesatuan Eropah.

Keputusan Kesatuan Eropah Terhadap LTTE

Negara pertama yang mengatakan bahawa LTTE ialah pertubuhan pengg4n4s ialah India. Keputusan yang sama dicapai Amerika Syarikat setahun kemudian.

Dan perhatian daripada Amerika Syarikat juga diikuti United Kingdom, Kesatuan Eropah (27 negara) dan Canada.

Malah Amerika Syarikat meletakkan LTTE sebagai Pengg4n4s Global Khas (SDGT) sejak 2 November 2001 (USDT, 2009). Manakala Canada pula tidak membenarkan penduduk tetap langsung kepada ahli-ahli LTTE lagi (OCFJA, 1993).

Agaknya Kasthuri dalam kesibukannya sebagai Ahli Parlimen terlupa untuk memberitahu perkara ini. Kasthuri juga gagal mengetengahkan bahawa Parlimen Eropah sendiri pernah bersidang tentang LTTE yang dipersoalkan nilai-nilai demokratik dan pluralisme (The Hindu, 2006)

Mahkamah Eropah pernah menggugurkan sekatan dan pengehadan terhadap LTTE pada Oktober 2014. Namun lima bulan kemudian, mahkamah yang sama bersidang dan berputus untuk mengembalikan sekatan dan had-had sedemikian (The Sunday Leader, 2015).

Cuma LTTE digugurkan daripada senarai hitam sahaja kerana tidak lagi melaksanakan ser4ng4n-ser4ng4n selepas kekalahan pada tahun 2009.

Pengguguran ini tidak seharusnya diperkudakan seolah-olah ia merupakan perkara yang baik (untuk penyokong-penyokong LTTE). Sebaliknya LTTE digugurkan kerana sudah tidak lagi aktif.

Ibaratkan polis menyingkirkan nama-nama orang dikehendaki setelah diberkas. Asasnya orang tersebut masih menghadapi pertuduhan, tetapi sudah tidak lagi menjadi focal point kerana LTTE masih disenaraikan sebagai pertubuhan keg4n4san oleh Kesatuan Eropah.

Kenapa Berat Sangat Untuk Terima LTTE?

Negara-negara Barat tidak wajar dijadikan contoh bagi menjelaskan isu ini. Imigran-imigran ke sana dari India perlu mengikuti corak kehidupan tempatan. Bermakna asimilasi dan integrasi merupakan tunjang utama.

Malaysia pula berbeza. Hanya kerana populasi dominan bukan berkulit putih dan juga kelonggaran untuk hidup bercampuran, LTTE merupakan masalah kedaulatan negara kerana ideologi berbisanya.

Apabila Velupillai Prabhakaran menubuhkannya dengan motif pengasasan negara merdeka (Tamil Eelam) dalam Sri Lanka, aspirasinya patut kekal setempat sahaja.

Macam minoriti sendiri mempersoalkan kenapa Malaysia ingin menyibuk urusan Palestin-Israel. Dalam hal ini, minoriti juga perlu menjulang pendapat yang sama.

Sebarang unsur separatisme meskipun daripada pertubuhan tidak aktif merupakan bisa. Kerana hari ini ia merupakan sokongan dan simpati. Esoknya mungkin dijadikan ideologi utama untuk kononnya memperjuangkan nasib Tamil yang kononnya lagi ditind4s di Malaysia.

Kalau ikut falasi aktiviti LTTE yang sudahpun berhenti, banyak lagi organisasi telah menghentikan aktivitinya. Amerika Syarikat mempunyai titik hitam dengan pertubuhan popular iaitu Ku Klux Klan (KKK).

Jerman pun sama dengan sejarah Sosialis Nasional telah membvnvh lebih kurang 12 juta termasuk 6 juta orang Yahudi.

Jadi untuk menerima LTTE adalah seolah-olah suruh menerima dua pertubuhan jahat yang disebut itu. Ia tidak masuk akal. Dan Kasthuri Patto sebagai Ahli Parlimen bersifat begitu bersentiman terhadap organisasi yang masih lagi diklasifikasikan haram.

RUJUKAN:

Ahmad Johari, M.A.. (2019, November 29). Sokong LTTE, ADUN Gadek dibenar mohon ikat jamin. BH Online. Retrieved from https://www.bharian.com.my/berita/kes/2019/11/633195/sokong-ltte-adun-gadek-dibenar-mohon-ikat-jamin

The Hindu. (2006, May 31). European Union bans LTTE. Retrieved from https://www.thehindu.com/todays-paper/european-union-bans-ltte/article3140655.ece

OCFJA. (1993, November 4). Sivakumar v Canada. Federal Judicial Affairs. Retrieved from https://web.archive.org/web/20090605200227/http://reports.fja.gc.ca/eng/1993/1994fca0318.html/1994fca0318.html.html

The Star. (2020, January 22). Gadek rep Saminathan pleads not guilty to LTTE-related charge. The Star Online. Retrieved from https://www.thestar.com.my/news/nation/2020/01/22/gadek-rep-saminathan-pleads-not-guilty-to-ltte-related-charge

The Sunday Leader. (2015, March 29). LTTE Ban in EU Remains. Retrieved from https://web.archive.org/web/20150518091808/http://www.thesundayleader.lk/2015/03/29/ltte-ban-in-eu-remains/

USDT. (2009, February 11). Treasury Targets U.S. Front for Sri Lankan (ditapiskan) Organization. Press Room. Retrieved from https://web.archive.org/web/20090217023833/http://ustreas.gov/press/releases/tg22.htm


Ikon-Ikon Wanita Malaysia

Beberapa minggu lepas, tular berita seorang selebriti melancarkan produk hijabnya di sebuah kelab di ibu kota. Dan seperti biasa, ia mengundang pelbagai reaksi termasuk dari kelompok agamawan. Walaupun selebriti tersebut akhirnya memohon maaf atas kekhilafannya itu, ia sudah terlambat dengan ramai tidak lagi mahu menjadikannya sebagai ikon wanita. Dan ini mengundang persoalan sesetengah pengguna laman media sosial, apakah kita sudah ketandusan ikon wanita sebagai contoh teladan yang patut diikuti? Hakikatnya, kita bukan saja tidak ketandusan ikon wanita, kita mempunyai ramai wanita yang bijak dan berkaliber di luar sana yang patut dijadikan ikon!

Dalam bidang seni, kita sebenarnya tak perlu memandang jauh, cukup setakat mengingati nama Dato Seri Michelle Yeoh. Anak kelahiran Ipoh ini mengukir nama dalam dunia perfileman Hong Kong dan Hollywood dengan lakonan yang bersahaja dan memikat hati penonton. Antara filem yang mengangkat namanya ialah filem ke-18 francais James Bond, Tomorrow Never Dies bersama Pierce Brosnan, Crouching Tiger, Hidden Dragon bersama Chow Yun-fat dan Zhang Ziyi serta Reign of Assassin. Selain itu, beliau turut aktif melakukan kerja-kerja kebajikan dan dilantik sebagai Duta Kemanusiaan oleh Pertubuhan Bangsa-Bangsa Bersatu (PBB) pada tahun 2016. Antara peranannya sebagai duta organisasi tersebut ialah mempromosikan pembangunan global dan pemulihan kawasan bencana.

Dalam bidang sukan pula, pasti ramai takkan lupa ratu terjun negara, Pandalela Rinong. Pandalela sudah mencatat pelbagai rekod yang mengharumkan nama negara di peringkat antarabangsa. Pada Sukan Olimpik 2012 di London, beliau mencatat sejarah sebagai pemenang pingat pertama dalam acara selain badminton bila memenangi pingat gangsa acara terjun platform 10 meter. Dan empat tahun selepas itu, pada temasya sama di Rio de Janeiro, Pandalela sekali lagi mencatat namanya dalam lembaran sejarah sebagai pemenang pingat perak pertama Malaysia bersama Cheong Jun Hoong dalam Sukan Olimpik menerusi acara terjun segerak platform 10 meter.

Dalam sukan skuasy pula, nama Dato Nicol Ann David meniti di bibir setiap peminat skuasy dunia. Beliau bukan saja mencatat sejarah pemain nombor satu dunia pertama dari Malaysia tetapi juga memegang rekod mengekalkan rankingnya selama 108 bulan. Nicol turut mencatat sejarah sebagai pemain skuasy 10 teratas dunia yang paling lama bertahan dalam senarai tersebut iaitu 151 bulan. Rekod ini sekaligus memecah rekod kategori lelaki dan wanita dengan Peter Nicol memegang rekod selama 150 bulan.

Dalam bidang perniagaan pula, siapa tidak kenal Datin Vivy Yusof. Mungkin bagi sesetengah pembaca, beliau hanyalah seorang selebriti internet tetapi hakikatnya dari situ jugalah, ia menjadi kunci kejayaan syarikat yang ditubuhkan bersama suaminya, Dato Fadzarudin Anuar, Fashion Valet pada tahun 2010. Dengan hanya modal sebanyak RM100,000, 10 pereka dan staf seramai 20 orang, syarikat tersebut berkembang kepada 500 jenama dan beratus-ratus staf dengan pejabat di Kuala Lumpur, Singapura dan Jakarta. Datin Vivy memanfaatkan laman media sosial sebagai cara bukan saja memasarkan produk tetapi juga berhubung terus dengan pelanggan. Beliau tersenarai dalam pelbagai senarai termasuk senarai 30 Individu Bawah 30 Tahun Asia 2017 untuk kategori perniagaan dan perniagaan dalam talian oleh majalah Forbes. Beliau turut dinamakan sebagai Rakan Louis Vuitton, sekaligus mencatat sejarah sebagai wanita berhijab pertama yang diberi penghormatan oleh jenama tersebut.

Dalam bidang akademik pula, terlalu ramai wanita yang mencatat kejayaan membanggakan negara. Namun tidak seperti sesetengah tempat di mana nama mereka dijulang, di sini kita masih memandang sepi pencapaian mereka. Padahal, sesetengah pencapaian mereka membuka jalan kepada pelbagai kemungkinan dalam bidang mereka sendiri. Lihat ini:

a) Penuntut Doktor Falsafah (PhD) jurusan astrofizik dari Universiti Durham, United Kingdom, Nur Adlyka Ainul Anuar merupakan sebahagian daripada pasukan ahli astronomi yang menjumpai bukti lubang hitam berhampiran dengan sistem galaksi Bima Sakti kita pada tahun 2017. Penemuan ini membawa kepada lebih kajian berkenaan perkembangan lubang hitam itu sendiri dan bagaimana ia berevolusi bersama sistem galaksi mereka. Anak Melayu yang berasal dari Muar, Johor ini turut memegang ijazah Sarjana Sains dan Astrofizik dari Universiti Sheffield, United Kingdom.

b) Setahun sebelumnya, Hafizah Noor Isa mencatat sejarah sebagai sebahagian daripada pasukan saintis yang membukti teori ombak graviti Albert Einstein selama ini adalah benar. Pasukan tersebut menemui bagaimana masa dan angkasa meleding yang dicetuskan oleh perlanggaran dua lubang hitam besar yang dikesan. Sumbangan Hafizah ialah sumbangannya kepada rangkaian pengesan ombak graviti atau eksperimen GEO600. Anak Melayu ini memegang ijazah Sarjana dari Universiti Teknologi Malaysia (UTM), Skudai, Johor dalam bidang Fizik Bahan di bawah seliaan Ketua Jabatan Fizik, Profesor Dr Md. Rahim Sahar.

c) Dr Lam Shu Jie mungkin tidak dikenali oleh orang biasa tetapi bagi pengkaji sains perubatan, namanya amat harum dalam kalangan mereka. Walaupun baru berusia 25 tahun, beliau dan para saintis Australia berjaya membangunkan rantaian molekul polimer berbentuk bintang yang boleh membunuh bakteria yang mempunyai ketahanan terhadap antibiotik tanpa membunuh sel-sel sihat. Penemuan ini amat penting kerana Pertubuhan Kesihatan Sedunia (WHO) menyenaraikan bakteria dipanggil superbug sebagai ancaman utama pada kesihatan manusia berikutan kebolehannya beradaptasi dan menolak semua jenis antibiotik. Dan jika ia dibenarkan berterusan, ia boleh menyebabkan kos kewangan sebanyak $100 trilion dan kehilangan ramai nyawa di peringkat global menjelang tahun 2050. Penemuan Dr Lam dan penyelianya, Dr Greg Qiao diterbitkan dalam jurnal penyelidikan Nature Microbiology.

d) R. Prevena nampak kecil pada usianya tetapi bak kata pepatah, kecil-kecil, cili padi. R. Prevena mengharumkan nama negara apabila memenangi dua anugerah utama semasa Persidangan Model Antarabangsa PBB yang diadakan di Amerika Syarikat pada tahun 2017. Pelajar SMK Sultan Badlishah ini sudah mempunyai semangat seorang pencipta dalam dirinya dan ia berkait dengan pencapaian adik-beradiknya. Abang sulungnya, Sri Ahrivesh, 18, pernah memenangi hadiah untuk Genius Olympiad 2012 International High School Project Fair on Environment di New York. Dan beberapa tahun sebelumnya, semasa berusia 11 tahun, Prevena, rakannya V. Sushmeeta dan abang keduanya R. Rasyikash, 16, turut mengharumkan nama negara apabila memenangi Double Gold Award pada Pertunjukan Ciptaan Britain (British Invention Show) di London.

e) Wan Nur Mafudah Wan Yusof tidaklah sepopular nama-nama selebriti yang kita kenali tetapi beliau sudah mencipta nama tersendiri dalam dunia perakaunan. Anak jati Kampung Tok Raja, Jerteh yang mendapat kelulusan dari Kolej Intec, Kuala Lumpur mencipta sejarah dengan mendapat tempat pertama dalam World Prize Winner bagi kertas Laporan Kewangan Korporat Persatuan Akauntan Bertauliah Berkanun (ACCA). Tambah membanggakan, Wan Nur Mafudah turut mencatat sejarah anak Melayu pertama mendapat tempat teratas dengan markah tertinggi iaitu 95%. Sebelum ini kejayaan tertinggi yang pernah diraih oleh anak Melayu ialah tempat kedua, ketiga dan keenam dari tahun 2015 hingga 2017.

f) Nama Dr Wan Wardatul Amani Wan Salim nampak biasa saja. Tetapi hakikatnya, wanita cekal yang merupakan anak gadis kepada Mufti Pulau Pinang ini pernah berkhidmat bersama Agensi Aeronautik dan Angkasa Kebangsaan (NASA) di mana antara projek yang diberi kepercayaan pada beliau ialah projek satelit kecil NASA dipanggil SporeSat yang dilancarkan pada tahun 2014. Antara sebab NASA memilih Dr Amani kerana latar belakangnya dalam pelbagai bidang seperti kejuruteraan elektrik dan kejuruteraan biologi, keupayaan bekerja dan keupayaan berinteraksi dengan individu dari bidang-bidang lain. Penyelidikan SporeSat menjurus kepada pendekatan multidisiplin bagi pembangunan teknologi penderiaan. Dari penyelidikan ini, ia boleh diaplikasikan dalam banyak bidang dari pertanian hinggalah perubatan. Dr Amani kini berkhidmat sebagai Penyelidik Bioteknologi Universiti Islam Antarabangsa Malaysia (UIAM) merangkap Timbalan Pengarah Pusat Pengurusan Penyelidikan (RMC) UIAM.

g) Pada tahun 2015, seorang pelajar SMK Batu Lintang, Kuching, Sarawak mecatat sejarah sebagai rakyat Malaysia pertama di mana namanya diabadikan pada sebuah asteroid. Pelajar bertuah ini ialah Faye Jong Sow Fei. Pengiktirafan yang tidak disangka-sangka ini diraih selepas kejayaan beliau dalam Pesta Sains dan Kejuruteraan Intel menerusi projek ‘Biowaste as Eco Friendly Material Mordants in Fabric Dye Process’. Projek Sow Fei bukan saja membantunya meraih Anugerah Pengurusan Alam Sekitar tetapi juga melayakkannya menyertai Pertandingan Saintis Muda Kesatuan Eropah di Poland pada tahun 2014. Asteroid yang dinamakan sempena Sow Fei ialah 31460 Jongsowfei.

Bidang-bidang kritikal iaitu sains, teknologi, kejuruteraan dan matematik (STEM) ini amat menarik bagi golongan wanita. Buktinya, dua daripada tiga wanita mendapati subjek STEM amat menarik untuk dipelajari. Sementara 85% responden perempuan berusia 12-14 tahun mahu melanjutkan pelajaran dalam bidang-bidang ini. Dan purata umur bagi pelajar-pelajar perempuan yang meneruskan pembelajaran STEM ialah 15-16 tahun.

Bagaimanapun, ia masih lagi satu cabaran dalam STEM kerana pelbagai sebab seperti diskriminasi, kekurangan ikon atau contoh teladan dan tentangan. Buktinya, dua dari lima responden wanita mempertimbang kesesuaian jantina apabila mencari kerja dan 53% berpandangan kerja STEM lebih sesuai kepada wanita. 44% responden pula berpandangan sekiranya seseorang wanita itu bekerja dalam STEM, peluang untuk mendapat kenaikan pangkat di tempat kerja tipis. Ini tidak seharusnya berlaku kerana sumbangan golongan wanita terhadap STEM ini amat besar, kadangkala sehingga membuka lembaran baru dalam sejarah. Mereka harusnya layak diangkat sebagai ikon setanding dengan ikon-ikon wanita dalam bidang-bidang lain.

Sebagai penutup, tidaklah salah untuk saya nyatakan kita sebenarnya tidak pernah ketandusan ikon wanita sebagai contoh teladan kepada wanita di luar sana. Kesilapan kita ialah kita terlalu fokus pada sesetengah ikon sampai terlupa akan kewujudan ikon-ikon wanita lain di luar sana. Hakikatnya, terlalu ramai srikandi di luar sana yang mengharumkan nama negara dan mengangkat kedudukan Malaysia di pentas dunia.

Selamat Hari Wanita Sedunia!

SUMBER


Menjawab “Message to Muslims” Jordan B. Peterson

Dr Jordan B Peterson adalah salah seorang ahli falsafah abad ke-21 yang paling ramai menarik perhatian lelaki, termasuklah aku. Lelaki yang mahu reclaim the manhood, selepas pascamoden menghinjak maruah lelaki atas nama equality. Lelaki yang dituduh patriarki dan menindas, tapi hakikatnya dia cuma mahu mengikut hukum alam manusia sejak ratusan ribu tahun lalu.

Ada banyak kontroversi tentang dia ni, sampai Twitter ban dia. Dia adalah musuh nombor satu kepada golongan woke. Bagi golongan naspop (nasionalis populis) dan tradisionalis, dia ni numero uno hero. Anyway, semalam aku baru menonton video terbaru Jordan, berjudul ‘Message To Muslims’. Dalam video itu, Jordan menyeru untuk golongan ‘ahli kitab’, penganut agama Ibrahim, supaya lupakan perbezaan antara semua, dan fokus menentang liberalisme dan woke yang sedang menindas agama kita semua.

Video “Message to Muslims” terbabit.

Dia juga menyeru agar Syiah dan Sunni supaya berhenti untuk berbalah, sebaliknya bersatu membentuk blok konsevatif beragama menentang sekularisme yang semakin jadi ekstrem.

Jadi aku nak jawab kepada video Jordan Peterson tu. Jordan Peterson adalah orang Kanada, dan dengan nama yang macam tu, aku assume datang dari jalur Skandinavia, kemudian pindah England, kemudian pindah Kanada. Jalur pemikiran Eropah-Amerika. Jadi dia mungkin tak nampak kenapa Muslim tak suka Yahudi, kenapa Syiah berbalah dengan Sunni, atau Kristian dengan sektariannya.

Sebab dia ni keturunannya seorang yang memang sentiasa menjadi koloni. Peterson adalah asal dari Denmark, Petersen. Peter ni nama yang paling ramai penduduk di tepi laut sebab Saint Peter adalah seorang nelayan. Jadi psyche Jordan Peterson ni tak nampak kenapa pergaduhan sesama Muslim dan sesama agama Ibrahim ni, dia lahir dari golongan koloni. Golongan koloni mestilah pandangannya tak sama macam golongan peribumi.

Antara punca pergaduhan Syiah dan Sunni, Islam dan Yahudi, Kristian sektarian, ini adalah kerana polisi pecah dan perintah British di era ke-18 dan ke-19 ketika mereka menjadi empayar terbesar dunia. Jadi macam mana Jordan sebagai koloni nak sound golongan peribumi yang telah lama hidup dalam syak wasangka sesama sendiri disebabkan polisi divide and conquer selama ratusan tahun oleh koloni, macam Jordan?

Orang Palestin sendiri yang kena hadap orang Israel yang agresif di Tebing Barat, orang Syria juga yang berdepan dengan konflik ikut sektarian. Orang di Afghanistan sendiri diajar untuk mengikut suku. Dah biasa dipecah-pecahkan. Perasaan benci tu dah terbina zaman berzaman. Aku percaya Jordan Peterson tahu pasal imperialisme British ni dan kesannya terhadap psyche pemikiran negara bekas tanah jajahan. Sebab dia sendiri PhD dalam bidang psikologi.

Kat Malaysia selama ratusan tahun British menyemai kebencian antara semua kaum. Di Cyprus digaduhkannya Turki dan Greek. Di Mesir digaduhkannya Coptik dengan Muslim. Di Palestin dia gaduhkan Yahudi dan Arab. Jadi macam mana nak bersatu?

Aku sedar, ramai je Muslim yang berperangai asshole yang nak assert dia punya agama pada semua orang, semua agama pun akan ada orang macam ni. Untuk kita bersatu menentang sekularisme dan woke, perkara pertama kita kena admit yang kita dah kena game dengan British. Kita perlukan sistem yang baru sebab sistem yang ada sekarang dah broken.

Dalam erti kata lain, konservatif harus melihat kembali macam mana posisi yang paling terbaik dalam memerangi misinformasi, disinformasi dan desepsi yang menjadi modus operandi golongan banker dan kapitalis yang menggunakan sistem divide and conquer sesama kita. Kita kena aware yang kita semua berbeza, tapi demi agama, tak kisahlah agama mana pun, kita kena fikirkan macam mana nak damaikan semua orang dalam agama ini untuk berdepan dengan these godless and agnostic woke powerfreak ni.

Hanya kalau kita boleh move on dari kerangka sistem yang dibina imperialis British ni, then barulah kita boleh shoulder to shoulder, in the brotherhood of Abrahamic faith, menentang ajaran sekularisme dan wokeism ini. Salam hormat, Jordan.


Asal Usul Anugerah Nobel

Sebab sekarang ini musim-musim makluman penerima anugerah-anugerah Nobel tahun 2017, aku nak kongsi sikit asal-usul anugerah ini. Asal-usul Nobel Prize datang daripada Alfred Nobel sendiri. Alfred Nobel ini terkenal sebagai seorang pereka cipta. Ciptaan dia yang paling dikenali adalah dinamit (dynamite). Dinamit ini bahan letupan. Banyak digunakan semasa Perang Dunia. Dia pun ada reka ‘ballistite’ iaitu bahan letupan juga yang kemudiannya membentuk teknologi pelbagai peluru. Sebenarnya dia dah mencipta sebanyak 355 jenis ciptaan. Bahan-bahan letupan adalah yang paling terkenal-lah. Disebabkan banyak ciptaan Nobel dipatenkan, dia jadi sangat-sangat kaya.

Pada suatu hari, iaitu tahun 1888, Nobel ada terbaca sebuah artikel pasal kematian abangnya, Ludvig Nobel. Artikel ini menjadikan Nobel untuk buat sesuatu yang membolehkan dirinya diingati. Jadi, dia ada tulis sebuah wasiat sebelum dia mati. Nobel meninggal pada tahun 1896 di Itali. Dalam wasiat itu, Nobel nak semua harta dan asetnya digunakan untuk mencipta sebuah siri-siri anugerah. Anugerah tersebut menurut Nobel diberikan kepada lelaki dan wanita yang telah memberikan faedah yang paling agung untuk manusia dalam bidang fizik, kimia, perubatan, keamanan dan sastera.

Nobel tulis, “for the greatest benefit on mankind” yang kemudiannya menjadi moto Yayasan Nobel. Anugerah untuk bidang-bidang ini menggambarkan kehidupannya sebagai seorang saintis dan minatnya dalam sastera. Dikatakan, tujuan Nobel munculkan anugerah untuk keamanan sebab dia macam menyesal mencipta bahan-bahan pemusnah yang telah membunuh ramai manusia.Tapi realitinya, Nobel pun ada cipta benda-benda yang membangun untuk manusia.Orang pertama yang menerima Anugerah Nobel adalah Wilhelm Röntgen iaitu anugerah dalam fizik kerana penemuan sinaran-x.


Al-Jahiz: Saintis Muslim Ini Bapa Teori Evolusi

Semasa Era Keemasan Islam, pelbagai disiplin ilmu bukan saja dikembangkan tetapi juga ditambahbaik menerusi kajian dan penyelidikan yang dibuat oleh cendekiawan-cendekiawan Islam ketika itu. Sesetengah teori yang dikatakan muncul semasa era moden ini sebenarnya telah disentuh beratus-ratus tahun lalu sebelum berlakunya Zaman Renaissance di Eropah. Satu teori yang mengejutkan muncul pada era ini ialah teori evolusi yang dibawa oleh al-Jahiz.

Biografi

al-Jahiz atau nama sebenarnya Abū Uthman ʿAmr ibn Baḥr al-Kinānī al-Baṣrī dilahirkan pada tahun 776 Masihi di Basrah, Iraq. Nama al-Jahiz itu diberi berikutan beliau mempunyai satu mata yang lebih besar. Datuknya merupakan seorang pengendali unta berkulit hitam. Dalam satu bukunya, al-Jahiz menulis bahawa beliau berdarah Bani Kinanah. Walaupun latar belakang dirinya tidak diketahui, yang pasti beliau datang dari latar belakang keluarga yang miskin. Bagi menyara kehidupan keluarganya, al-Jahiz menjual ikan di sepanjang salah satu terusan yang mengalir ke Basrah.

Tetapi itu tidak menghalangnya menunjukkan minat mendalam terhadap dunia ilmu termasuk bercampur dengan para cendekiawan ketika itu. Beliau bersama golongan muda lain menghabiskan masa di masjid utama Basrah di mana mereka akan belajar dan berdiskusi subjek-subjek saintifik yang berbeza. Semua ini tercapai hasil revolusi budaya dan intelektual yang berlaku semasa era kerajaan Bani Abbasiyyah.

Semasa di Basrah, al-Jahiz berguru dengan Abu Ubaidah al-Muthanna, al-Asmai’ dan Said bin Aus al-Ansari. Dalam tempoh 25 tahun pengajiannya, al-Jahiz mempunyai pengetahuan mendalam dalam bahasa dan kesusasteraan Arab, sejarah Arab pra-kedatangan Islam, al-Quran dan hadis Rasulullah s.a.w. Beliau juga membaca kitab-kitab Yunani yang diterjemah ke Bahasa Arab termasuk karya-karya Aristotle. Dan seperti mana sebahagian guru-gurunya, al-Jahiz juga berfahaman Muktazilah

Semasa masih berada di Basrah, al-Jahiz mula menulis sebuah artikel berkenaan institusi kekhalifahan Islam yang wujud ketika ini. Artikel ini merupakan permulaan kariernya sebagai penulis sepenuh masa. Sehinggakan pada satu ketika, ibunya membawa sebuah dulang yang mengandungi beberapa buah buku nota dan memberitahunya bahawa ini akan menjadi sumber pendapatan utamanya.

Semasa hayatnya, al-Jahiz dikatakan menulis lebih 200 buah buku meliputi pelbagai subjek dari al-Quran hinggalah kesusasteraan dan zoologi. Namun sayang, hanya 30 karyanya yang masih wujud hari ini. Beliau juga merupakan tokoh bahasa Arab pertama yang mencadangkan penambahbaikan secara keseluruhan kepada sistem tatabahasa Bahasa Arab. Tetapi hasratnya itu hanya tercapai 200 tahun kemudian hasil usaha polymath Islam bernama Abu al-Abbas Ahmad bin Abd al-Rahman bin Muhammad bin Sa’id bin Harith bin Asim al-Lakhmi al-Qurtubi (Ibnu Mada).

al-Jahiz kemudiannya berpindah ke Baghdad yang ketika itu merupakan ibu kota kerajaan Abbasiyyah atas galakan Khalifah al-Ma’mun. Baginda menggalakkan ramai cendekiawan dari pelbagai latar belakang bangsa dan agama berpindah ke Baghdad di mana semua usaha mereka akan disokong.

Selain itu, al-Jahiz memilih Baghdad berikutan kemunculan Baitul Hikmah sebagai pusat penyebaran dan penterjemahan ilmu yang ulung ketika itu. Bagaimanapun, tindakannya mendedahkan pujian al-Ma’mun terhadap dirinya dalam pelbagai perkara mengundang keraguan daripada sejarawan termasuk sejarawan Islam abad ke-10, Ibnu al-Nadim. Ibnu al-Nadim berpandangan puji-pujian itu sengaja diada-adakan kerana berdasarkan penelitiannya, al-Ma’mun tidak pernah berkata seperti yang dikatakan al-Jahiz dalam kitab-kitabnya itu.

Pada satu ketika, al-Jahiz pernah bekerja sebagai sekretariat kerajaan al-Ma’mun menggantikan Ibrāhīm ibn al-‘Abbās al-Ṣūlī. Beliau bagaimanapun hanya bertahan selama tiga hari sebelum meletak jawatan. Pada satu masa yang lain,  baginda turut meminta al-Jahiz menjadi guru kepada putera-puterinya. Tetapi hasrat tersebut terpaksa dibatalkan selepas putera-puterinya merasa takut melihat rupanya itu termasuk matanya yang terjojol. Ini juga yang mengakibatkan mengapa beliau diberi gelaran al-Jahiz, satu gelaran yang amat dibencinya sehingga ke akhir hayat.

Semasa era pemerintahan al-Mutawakkil, beliau bernaung di bawah seorang pembesar istana bernama al-Fath ibn Khaqan yang mempunyai hubungan baik dengan baginda. Tetapi selepas baginda mangkat akibat dibvnvh oleh sekumpulan pemimpin tentera Turki diketuai oleh Wasif al-Turki pada Disember 861, al-Jahiz memilih untuk kembali ke Basrah untuk mengelak ketidakstabilan sosial yang berlaku. Beliau kembali ke rahmatullah pada usia 92 tahun semasa tahun 868 Masihi. Satu kisah kematiannya yang paling popular ialah al-Jahiz meninggal dunia akibat ditimpa buku-buku perpustakaan peribadinya.

Kitab al-Hayawan

Daripada 200 buku yang dihasilkan, satu buku yang dianggap mahakarya ulungnya ialah Kitab al-Hayawan. Buku pelbagai siri ini bukan saja menerangkan kepelbagaian lebih 350 ekor haiwan tetapi juga terdiri daripada sastera pra-kedatangan Islam, pemerhatian peribadi al-Jahiz, jenaka, penceritaan dan pengaruh teks-teks zoologi Aristotle. Di sebalik liputan subjek yang pelbagai, nilai maklumat saintifik yang terkandung di dalamnya sangat bernilai sehingga hari ini.

Di sinilah, al-Jahiz menerangkan konsep teori evolusi biologi hidupan. Selepas memerhatikan telatah haiwan dan serangga, beliau menyimpulkan wujud sesetengah mekanisme yang mempengaruhi evolusi haiwan. Teori yang diutarakan al-Jahiz ini muncul seribu tahun sebelum teori evolusi yang dicadangkan oleh Sir Charles Darwin. Mekanisme-mekanisme yang dinyatakan beliau ialah faktor persekitaran, perjuangan untuk terus hidup dan transformasi spesis menjadi sesuatu yang lain.

Beliau menulis, “Haiwan-haiwan terlibat dalam pertarungan untuk hidup dan untuk sumber, mengelak dari dimakan dan untuk membiak. Faktor-faktor persekitaran mempengaruhi organisma mewujudkan ciri-ciri baru untuk memastikan ia terus hidup sekaligus menukarnya menjadi satu spesis baru. Haiwan-haiwan yang terselamat ini boleh membiak dan mewariskan ciri-ciri baru mereka ini kepada anak-anak mereka.” Tambah al-Jahiz lagi, persaingan bukan saja membabitkan spesis-spesis haiwan yang berbeza tetapi juga membabitkan spesis yang sama.

Walaupun mekanisme teorinya bersifat saintifik, wujud unsur ukhrawi di sebalik teori yang dibangkitkannya itu. al-Jahiz menulis, “Seekor tikus keluar mencari makanan, mencari dan memakannya. Ia akan memakan haiwan-haiwan yang lebih lemah seperti binatang kecil dan burung-burung kecil… ia akan menyembunyikan dirinya dan anak-anaknya dalam terowong-terowong bawah untuk mengelak dimakan ular dan burung. Ular amat suka memakan tikus.

Tetapi ia juga amat takut dengan ancaman beaver dan dubuk, yang lebih kuat daripada mereka. Dubuk boleh menakutkan musang dan musang boleh menakutkan haiwan yang lebih lemah daripadanya. Inilah undang-undang di mana sesetengah haiwan menjadi makanan haiwan yang lain… Semua binatang kecil memakan binatang yang lebih kecil dan semua binatang yang lebih besar tidak boleh memakan haiwan yang lebih besar daripadanya. Sesama manusia antara satu sama lain boleh diibaratkan seperti haiwan… Hanya Allah sahaja yang boleh menjadikan sesetengah manusia itu hidup…”

Selain Kitab al-Hayawan, al-Jahiz juga turut menghasilkan dua karya terkenal yang lain iaitu Kitab al-Bukhala dan Kitab al-Bayan wa al-Tabyin. Kitab al-Bukhala ialah koleksi cerita satira dunia Arab dengan tema utamanya berkenaan ketamakan. Menerusi cerita-cerita ini, al-Jahiz menyindir sesiapa sahaja dari pengemis hinggalah guru yang berkelakuan tamak. Kebanyakan kisah ini terus disiarkan sehingga hari ini termasuk dalam majalah-majalah Arab.

Sementara Kitab al-Bayan wa al-Tabyin pula berkaitan dengan kesusasteraan Arab termasuk ilmu balaghah. Kitab ini dianggap kitab pertama yang mempersembahkan teori kesusasteraan Arab dalam bentuk formal dan tersusun. al-Jahiz turut mendefinisikan kefasihan sebagai keupayaan seseorang itu bercakap menyampaikan mesej penting selagi mana dalam bentuk ringkas atau ucapan penjelasan yang panjang yang diterima oleh pengkritik-pengkritik esusasteraan Arab bertahun-tahun kemudian.

Menariknya, teori evolusi yang dikemukakan al-Jahiz kemudiannya diteruskan oleh ramai cendekiawan Islam lain. Dalam kitabnya al-Muqaddimah, ahli sosiologi Islam terbilang Ibnu Khaldun turut menyentuh soal evolusi. Beliau menulis, “Ciptaan… bermula dengan mineral-mineral sebelum ianya mula berkembang secara beransur-ansur dan pintar menjadi tumbuhan dan haiwan. Peringkat terakhir mineral ini berkait dengan peringkat awal tumbuhan seperti tumbuhan tanpa biji benih dan herba. Peringkat terakhir tumbuhan seperti pokok palma dan tumbuhan menjalar berhubungan dengan peringkat pertama haiwan seperti siput dan kerang-kerangan… peringkat terakhir setiap kumpulan ini sudah bersedia untuk menjadi pringkat pertama kumpulan seterusnya…”

RUJUKAN:


Macam Mana Orang China Boleh Terfikir Nak Cipta Kertas?

Kehadiran kertas pada hari ini sangat memudahkan kehidupan kita kerana banyak membantu menyelesaikan masalah. Bermula daripada perkara sekecil membungkus makanan sehingga menjadi helaian assignment, kertas telah banyak berjasa kepada kita. Jika tiada kertas, mungkin kita masih lagi menulis assignment di atas kulit kambing ataupun batu.

Apa-apapun terima kasih kepada Tamadun China yang menjadi pencetus kepada kegunaan kertas secara meluas. Kebijaksanaan mereka telah membuatkan Tamadun Islam dan Tamadun Eropah mencapai era keemasan apabila ilmu dapat disebarluaskan melalui penciptaan kertas. Persoalannya macam mana orang China boleh terfikir nak buat kertas?

Kertas dikatakan telah wujud di Tamadun China semenjak abad ke-2 sebelum masihi. Bukti-bukti arkeologi menunjukkan kertas paling awal dicipta menggunakan daun hemp. Sebenarnya kertas telah dicipta secara tidak sengaja oleh masyarakat China purba apabila mereka tersilap langkah dalam menghasilkan pakaian berasaskan daun hemp.

Untuk menghasilkan pakaian berasaskan hemp, masyarakat China perlu menjemur daun itu sehingga kering sebelum dijadikan benang bagi menenun baju. Kesilapan berlaku apabila baju sudah siap ditenun dibiarkan di bawah terik mentari sehingga menjadi keras. Dari situ masyarakat China mendapati, baju yang telah rosak tadi boleh berfungsi sebagai ciptaan baru.

Walau bagaimanapun, tarikh rasmi kewujudan kertas pertama di dunia adalah pada tahun 105 masihi. Cai Lun dikatakan sebagai orang pertama yang mendapat idea untuk menghasilkan kertas melalui tumbuhan yang direndam, dibentuk semula dan dikeringkan sehingga menjadi keras. Idea penghasilan kertas ini muncul apabila beberapa bahan seperti sutera menjadi sangat mahal dan sangat sukar untuk didapati. Jadi penyelesaian terbaik adalah kertas yang dicipta daripada tumbuhan.

Ketika awal penciptaan kertas, masyarakat China banyak bereksperimentasi dengan menggunakan pelbagai jenis tumbuhan untuk menghasilkan kertas berkualiti tinggi. Bermula dengan daun hemp, kertas terus mendapat permintaan tinggi sehingga permintaan melebihi penawaran. Apabila itu terjadi, masyarakat China perlu fikirkan alternatif lain bagi menghasilkan kertas. Hal ini demikian kerana daun hemp telah mengalami kekurangan stok ditambah pula ambil masa yang lama untuk membesar.

Sebagai penyelesaiannya, masyarakat China telah menggantikan daun hemp dengan buluh untuk penghasilan kertas yang pantas sekaligus mampu memenuhi permintaan. Buluh digunakan kerana pohon itu lebih cepat membesar dan sangat murah berbanding daun hemp. Buluh terus digunakan sebagai bahan utama bersama-sama bahan lain seperti jerami, rumpai laut dna tangkai bunga raya dalam penghasilan kertas sehinggalah Dinasti Song mengambil alih tampuk pemerintahan Tamadun China.

Masyarakat China pada era Dinasti Song telah menambah baik kertas dengan penghasilan melalui pokok mulberry. Melihat kepada penciptaan kertas yang hampir sempurna, Tamadun China telah menjual kertas itu ke empayar-empayar luar melalui Jalan Sutera. Dalam masa yang singkat sahaja, kertas terus mendapat permintaan tinggi kerana ilmu sedang pesat berkembang di bawah Tamadun Islam.

Lama-kelamaan, empayar luar pasti mahu mempelajari cara menghasilkan kertas tetapi masalah Tamadun China ini kedekut tahi hidung masin. Mereka tidak membenarkan teknologi penghasilan kertas dieksport ke luar negara sehingga menyebabkan empayar luar terpaksa bergantung sepenuhnya kepada Tamadun China.

Akhirnya, teknologi penghasilan kertas berjaya juga tersebar ke empayar luar apabila Dinasti Tang telah tewas kepada Bani Abbasiyah dalam Pertempuran Talas. Tawanan perang yang dibawa oleh tentera Bani Abbasiyah ke Samarkand dikatakan telah mengajar penduduk tempatan cara-cara menghasilkan kertas. Selepas itu, teknologi penghasilan kertas telah tersebar luas di seluruh Empayar Bani Abbasiyah.

Kemuncaknya adalah Baghdad iaitu ibu kota Bani Abbasiyah berjaya menjadi pengeluar terbesar kertas lantas menyemarakkan lagi kegiatan penterjemahan. Selepas itu semuanya telah menjadi sejarah dengan kertas mula tersebar ke Eropah dan terhasilnya kertas berkualiti tinggi. Kesannya kertas telah digunakan dalam pelbagai aktiviti di dunia hari ini.

RUJUKAN:

Cartwright, M. (2017, September 15). Paper in Ancient China. World History Encyclopedia. Dipetik daripada https://www.worldhistory.org/article/1120/paper-in-ancient-china/


Apa Yang Sedang Jadi Pada Hutan Amazon?

Hutan Amazon yang dikenali sebagai paru-paru Bumi kerana menyumbang kepada 20% oksigen pada atmosfera dan memerangkap 10% karbon di planet ini telah terbakar seluas beribu-ribu ekar.

Apa punca-puncanya?

1. Kebakaran di hutan Amazon memang sering berlaku secara semula jadi, lebih-lebih lagi pada musim kering (Julai-Oktober). Tetapi kebakaran kali ini amat teruk dengan peningkatan kebakaran sehingga 80% berpunca daripada aktiviti manusia.

2. Menurut NASA, kebakaran ini berpunca daripada kemarau yang teruk yang berpunca daripada aktiviti pembalakan dan pemanasan global.

Kita boleh kata pemanasan global adalah aktiviti semula jadi tapi hakikatnya ia berpunca daripada aktiviti manusia juga.

Apa kesannya setelah hutan Amazon ini terbakar?

1. Langit menjadi hitam sehingga ke Lautan Atlantik, sejauh 3,200 KM.

2. Terlepasnya karbon dioksida 228 mega tan yang akan memberikan kesan buruk kepada lapisan ozon dan hutan-hutan lain di sekitarnya. Bumi akan menjadi semakin panas!

3. Terlepasnya karbon monoksida, gas yang dilepaskan apabila kayu dibakar. Apabila berada pada kepekatan yang tinggi, gas ini sangat berbahaya dan toksik. Gas ini telah merebak sehingga ke kawasan pantai Amerika Selatan.

4. Lembah Amazon yang menjadi habitat 3 ribu spesis haiwan dan timbuhan serta sejuta penduduk asli terancam.

Lembah ini sangat penting dalam memerangkap karbon. Terbakarnya ia menyebabkan turunya perangkap karbon dan terlepasnya banyak karbon secara mendadak.

Menurut Yuval Noah Harari, pada kurun ini, manusia akan berhadapan tiga cabaran utama;

1. Perang/Kuasa Nuklear 2. Artificial Intelligence 3. Pemanasan Global

Pemimpin dunia hanya fokuskan 1 dan 2, dan pandang remeh pada yang ke-3. Tiada tindakan serius diambil.

Baru sekarang Presiden Perancis, Emmanuel Macron mengisytiharkan insiden ini sebagai krisis global untuk dibincangkan di G7 Summit.

Sebelum ini pun saintis telah buat kajian, menanam pokok tidak mampu lagi kurangkan pemanasan global kerana apa? Kerana pokok tidak dapat hidup lama akibat kepekatan karbon yang tinggi. Bayangkan ‘paru-paru’ yang kita ada telah pun terbakar. Climate change is getting worse.

Takziah penduduk Bumi.


Darurat Di Tanah Melayu 1948 – 1960

Pengisytiharan darurat yang dibuat oleh British terhadap Tanah melayu pada tahun 1948 sehingga 1960 telah merangkumi  sebahagian penarikan hak – hak sivil, pemberian kuasa istimewa kepada pihak polis dan terwujudnya langkah – langkah lain yang mana ia bertujuan untuk mengonkong kegiatan politik berhaluan kiri. Parti Komunis Malaya (PKM) turut terlibat sama dengan siri darurat yang berlangsung selama 12 tahun ini.

Sir Edward Gent, telah mengisytiharkan darurat pada Jun 1948 sebagai langkah untuk menghadapi serangan komunis yang telah menggugat keselamatan dan nyawa awam. Pada masa tersebut. Keganasan Parti Komunis Malaya dilihat makin menggila sehingga terjadinya siri pembunuhan yang melibatkan 3 orang pengurus warga eropah yang menjadi mangsa kerakusan komunis. Rentetan dari peristiwa tragis tersebut telah memaksa kerajaan mengisytiharkan darurat diseluruh Tanah Melayu, juga Parti Komunis Malaya telah diharamkan sebulan selepas kejadian itu terjadi.

Titik sejarah ini dilihat meruncing apabila berlakunya peperangan secara terbuka antara Parti  Komunis Malaya dan pihak kerajaan yang juga melibatkan semua rakyat di Tanah Melayu. Ketidakpuasan hati yang timbul akibat dari tidak mengenang jasa pihak British kepada Parti Komunis Malaya yang menabur bakti semasa penentangan Jepun berlaku sehingga Parti Komunis Malaya telah membentuk dasar yang baharu yang bersifat lebih agresif. Peristiwa mogok yang ditimbulkan oleh Parti Komunis Malaya atas suara Persatuan Buruh Baru yang gagal dan telah melemahkan Parti Komunis Malaya sendiri sehingga parti itu  telah melakukan keganasan bersenjata untuk mencapai apa yang mereka inginkan.

Direkodkan sebanyak 2,473 orang awam dibunuh oleh komunis dan 1,385 orang dicederakan yang telah dimampatkan dengan 18 siri serangan komunis diestet – estet yang mana kerosakan pada rumah – rumah, kampung – kampung, estet yang merangkumi pejabat, kilang getah, tempat tinggal pekerja termasuklah 300,000 pokok getah telah dimusnahkan. Tindakan yang agresif ini mula berpanjangan apabila ekonomi negara pada masa itu mencapai titik lemah kerana berlakunya penyerangan dilombong – lombong sekitar negeri Perak, Selangor, Johor, Pahang, Negeri Sembilan dan Terengganu diantara tahun 1948 sehingga 1956.

Sabotaj yang dilakukan oleh pihak komunis terhadap perkhidmatan pengangkutan adalah sebanyak 387 kali dari tempoh darurat yang terjadi. Sebanyak 179 kali kejadian menggelincirkan kereta api, 127 kali kejadian tembakan kepada kereta api dan 19 stesen kereta api telah dirosakkan oleh mereka sehingga perkhidmatan pengangkutan terjejas teruk sehingga ada yang terkorban dan tercedara akibat sabotaj yang terjadi.

Pelbagai langkah – langkah membenteras komunis dilakukan seperti perkenalan konsep kawasan putih dan kawasan hitam, perintah berkurung, menguatkuasakan undang – undang darurat, sekatan jalan raya dan kawalan kampung, juga penubuhan jawatankuasa perang turut ditubuhkah. Penciptaan kad pengenalan telah banyak membantu dari segi membendung ancaman komunis itu sendiri. “Kad Beras” yang berfungsi sebagai bukti semasa catuan makanan digunakan untuk mendapatkan bekalan beras, memudahkan seseorang itu dikenali dan menyekat anggota – anggota Min Yuen dibawah  Parti Komunis Malaya dari mendapatkan bekalan makanan.

Perang psikologi British terhadap komunis di Tanah Melayu adalah antara pendekatan dalam melemahkan komunis secara halus. Ratusan risalah propaganda anti komunis ditaburkan dikawasan hotspot komunis serta hampir  50 juta pamplet propaganda digugurkan pada 1949. Penggunaan audio yang dilengkapkan dengan sistem pembesar suara yang boleh didengari 3 batu jauhnya digunakan bagi menyebarkan propaganda anti komunis ini. Idea perang saraf/ psikologi yang digunakan oleh Tan Sri Too Chee Chew sendiri sangat bijak kerana warna pamplet yang disebar dibuat mengikut warna seperti pasir dan tanah bagi memudahkan ahli dibawah PKM yang ragu – ragu menyorokkannya dari pengetahuan ketua mereka.

Darurat yang terjadi selama 12 tahun ini telah memberi impak yang besar dari segi ekonomi, kestabilan negara, emosi yang memarut luka yang mendalam pada rakyat yang menghadapi getir perit rentetan dari peristiwa ini. Namun kelegaan dapat dihembuskan apabila kemerdekaan negara telah diisytiharkan secara rasmi pada 31 Ogos 1957 oleh pihak British yang mana ia juga membawa kepada penubuhan Persekutuan Tanah Melayu.

Artikel dikirimkan Nash Ishak untuk The Patriots.

RUJUKAN:

Sahul Hamid Mohamed Maiddin, “Sejarah Penubuhan dan Perkembangan Agensi Propaganda : Pengalaman Malaysia Sejak Darurat Sehingga Konfrontasi Malaysia – Indonesia” (1948 – 1965), Universiti Pendidikan Sultan Idris, Disember 2017.

Zulhilmi Paidi & Rohani Ab Ghani, “Darurat di Tanah Melayu: Peristiwa dan Pengajaran Untuk Generasi Masakini dalam Konteks Ketahanan Nasional”, Julai 2010.

Rahamat Abu Kassim, “Darurat di Tanah Melayu : 1948 – 1960 : Strategi Parti Komunis Malaya (PKM) dan Pemerintah”, April 2008.

Ho Hui Ling’, “Kegagalan Gerakan Bersenjata Parti Komunis Malaya (PKM) 1948 – 1960 : Satu Analisis”, Universiti Malaya, Vol 3, 2010.

Ho Hui Ling’, “Sir Henry Gurney dan Langkah – Langkah Pembenterasan Komunis di Tanah Melayu, 1948 – 1951”, 2010.

Mohd Kasri Saidon, “Era Darurat 1948 – 1960 : Strategi dan Perancangan Pihak Kerajaan Memerangi Ancaman Parti Komunis Malaya (PKM)”, International Journal of Law, Government and Communication, Julai 2019.


Mengapa Terdapat Peratusan Tinggi Daripada Spesies Penyu Ini Menetas Sebagai Penyu Betina?

Sementara ketetapan jantina majoriti daripada hidupan di bumi ini adalah disebabkan faktor kromosom seks semasa persenyawaan (genetik), ia berlainan pula bagi sesetengah reptilia seperti penyu, buaya dan alligator yang jantina mereka ditentukan melalui konsep yang dipanggil (“temperature-dependent sex determination”) atau TDS.

? Introduksi

Sebelum itu anda perlu tahu bahawa, ketetapan jantina terbahagi kepada 2 kategori;

✴ Ketetapan jantina oleh sebab faktor persekitaran. (Environmental Sex Determination / ESD)

✴ Ketetapan jantina oleh sebab faktor genetik. (Genetic Sex Determination / GSD)

Walaupun GSD lebih dikaji, oleh kerana majoritu dari hidupan bumi dan mamalia seperti manusia itu sendiri tergolong di dalam kategori ini, ESD juga dapat diperhatikan memainkan peranan sebagai faktor ketetapan jantina dalam sebahagian spesies haiwan.

Majoriti daripada spesies-spesies haiwan, individu haiwan tersebut wujud secara uniseksual. Bermaksud haiwan tersebut sama ada berjantina jantan atau betina.

Sebagai hukum asas, ketetapan jantina individu haiwan itu berlaku semasa proses embriogenesis atau persenyawaan tanpa menghiraukan faktor GSD / ESD.

Selepas pembahagian zygot, sel benih (germ cell) atau gonad dwipotensi terbentuk dalam pelbagai corak / pattern semasa proses pembentukan atau perkembangan embriogenesis.

Perbezaan besar diantara GSD dan ESD adalah, sama ada faktor utama bagi ketetapan jantina disebabkan faktor dalaman dan luaran.

Bagi GSD, ianya disebabkan faktor dalaman oleh kerana gen yang terkandung di dalam kromosom seks. Manakala bagi ESD pula, ia disebabkan faktor luaran oleh kerana dipengaruhi suhu, kelembapan dan persekitaran secara umumnya.

Selama beberapa dekad, saintis telahpun mengesyaki bahawa pemanasan suhu laut akan mempengaruhi nisbah jantina sesetengah spesies hidupan laut. Perkara ini telah berlaku bagi Pacific green sea turtles.

Seperti yang dinyatakan diatas, penyu menggunakan konsep TDS atau (“Temperature-Dependent Sex Determination”) bagi menentukan jantina zuriatnya.

Oleh sebab itu, peningkatan suhu air atau pasir tempat penyu itu bertelur telah mempengaruhi TDS dan menyebabkan lebih banyak penyu betina menetas daripada penyu jantan.

Diketahui bahawa jika suhu inkubasi telur penyu berada dibawah (29.7 Celsius), penyu jantan yang akan menetas. Manakala jika suhu inkubasi telur meningkat ke paras (31 Celsius), penyu betina akan terhasil daripada “batch” telur tersebut.

Perlu diketahui bahawa suhu pertengahan diantara 29.7 – 31 celsius, menghasilkan kedua-dua jantina.

Untuk mengetahui bagaimana suhu yang berbeza mempengaruhi jantina, saintis tersebut membandingkan nisbah jantina penyu diantara beberapa tempat pembiakan berhampiran Great Barier Reef yang diketahui menjadi persinggahan Pacific green sea turtle ini bertelur.

Pada bahagian selatan berhampiran Brisbane dimana suhunya sedikit sejuk, nisbah penyu betina adalah 2 : 1 daripada penyu jantan, iaitu kira-kira 65-69 % anak penyu yang terhasil adalah betina.

Sebagai perbandingan, pada bahagian utara pula dimana tempat pembiakan penyu yang terbesar, dan juga dimana benua Australia ini bertemu lautan Pasifik yang suhu air dan udaranya lebih panas, 99% anak penyu yang terhasil adalah penyu betina.

*Suhu sejuk menghasilkan jantan.
*Suhu sederhana menghasilkan jantan dan betina.
*Suhu yang panas menghasilkan betina.

Walaupun penyu jantan tersebut boleh mengawan dengan lebih daripada seekor betina pada musim mengawan, ketidakseimbangan jantina yang besar dan kritikal ini merupakan tanda-tanda amaran bagi spesies yang bergantung kepada suhu demi menjamin kemandirian spesiesnya.

Terutama apabila terjadinya perkara dimana suhu semakin meningkat, seterusnya membunuh anak-anak penyu yang masih berada di dalam telur tersebut oleh kerana faktor suhu persekitaran yang tak sesuai bagi perkembangan.

Rujukan:

How is the gender of some reptiles determined by temperature? Retrieved from: https://www.scientificamerican.com/article/experts-temperature-sex-determination-reptiles/

Environmental Warming and Feminization of One of the Largest Sea Turtle Populations in the World. Retrieved from: https://www.cell.com/current-biology/fulltext/S0960-9822(17)31539-7

Environmental Sex Determination, Developmental Biology, 6th Edition. Retrieved from: https://www.ncbi.nlm.nih.gov/books/NBK9989/


Animasi Pertama Di Dunia Bermula Di Iran

Hari ni Disney boleh dikatakan sebagai kuasa besar dalam dunia animasi. Ye lah dah banyak filem animasi yang dihasilkan oleh Disney mendapat sambutan hangat. Malah Disney juga adalah pemula kepada filem berbentuk animasi. Tapi itulah sekarang filem Disney dah pelik sikit.

Mesti korang semua ingat Disney adalah adalah pembuat animasi pertama di dunia. Sebab mereka berjaya hasilkan filem animasi Snow White and Seven Dwarfs yang berdurasi 83 minit pada tahun 1937. Hal ini sekaligus menyaksikan Snow White and Seven Dwarfs menjadi filem animasi pertama yang berbentuk hiburan keluarga.

Persoalannya betul ke Disney adalah pembuat animasi pertama di dunia?

Sebenarnya sebelum Snow White and Seven Dwarfs, Disney ada menghasilkan animasi lain iaitu Oswald the Lucky Rabbit pada tahun 1928. Sayangnya animasi ini telah hilang begitu sahaja. Nasib baiklah animasi ini berjaya ditemui dalam simpanan British Film Institute ketika tahun 2015. Maknanya Disney masih lagi yang pertama lah?

Tunggu dulu sebab animasi secara rasmi dihasilkan buat pertama kali adalah pada tahun 1906 oleh J. Stuart Blackton menerusi animasi pendek yang dipanggil sebagai Humorous Phases of Funny Faces.

Animasi ini menggunakan teknik stop motion untuk menghasilkan pergerakan. Apa yang menarik adalah 20 frame diperlukan untuk menghasilkan 1 saat animasi. Bermakna animator perlu melukis frame by frame dengan banyak sebelum digabungkan guna stop motion.

Memang agak memenatkan dengan teknologi yang wujud pada masa itu. Oleh sebab itu, pergerakan dalam animasi Humorous Phases of Funny Faces agak terhad. Durasi juga sangat pendek sebab perlu ambil masa yang lama untuk hasilkan animasi.

Seterusnya, Emile Cohl muncul dengan animasi Fantasmagorie pada tahun 1908. Katanya animasi Fantasmagorie menjadi inspirasi kepada kelahiran studio animasi terawal seperti Disney dan Fleischer. Kenapa pulak?

Emile Cohl masih lagi guna teknik daripada J. Stuart Blackton cuma bezanya adalah dia tambah morphing technique dalam animasi Fantasmagorie. Nak senang faham, morphing technique ni dapat tukar sesuatu objek kepada objek lain. Sebagai contoh dalam animasi Fantasmagorie, botol boleh berubah menjadi bunga dan gajah. Morphing technique ini juga sangat digemari oleh ramai animator.

Bolehlah kita simpulkan bahawa J. Stuart Blackton adalah pembuat animasi pertama di dunia. Disney pulak penghasil filem animasi berdurasi panjang pertama di dunia. Tapi deme bukan yang pertama buat animasi sebab animasi dah wujud dekat dunia ni sejak 5000 tahun lepas. Ye ke?

Sekumpulan ahli arkeologi telah menjumpai satu plat tembikar yang agak pelik di Burnt City, Iran. Sebab plat tembikar menunjukkan seekor kambing sedang melompat untuk mendapatkan daun di atas pokok. Bermakna plat tembikar itu paparkan beberapa lukisan kambing berdiri, melompat dan makan. Senang cerita macam korang lukis frame by frame untuk buat animasi 2D. Bukan itu sahaja, banyak plat tembikar sedemikian rupa telah dijumpai di Burnt City.

Bagi memastikan itu adalah animasi terawal, ahli arkeologi cuba menggabungkan kesemua lukisan dalam plat tembikar tersebut. Hasilnya mereka berjaya bikin satu animasi pendek yang berdurasi 20 saat.

Jadi plat tembikar di Burnt City itu boleh diiktiraf sebagai animasi pertama di dunia. Sebab dah dilukis frame by frame dan cuma mereka tidak miliki cara untuk menggerakkannya. Namun, kemahiran ini tidak dapat diwarisi kepada masyarakat Iran moden apabila terus lenyap bersama-sama Burnt City.

RUJUKAN:

CHN News. (n.d). First animation of the world found in Burnt City. Pars Times. Dipetik daripada https://www.parstimes.com/history/animation_burnt_city.html

Taggart, E. (2022, April 13). What were the first animated films? Vectornator. Dipetik daripada https://www.vectornator.io/blog/first-animated-films/


Penyakit Misteri Yang Bagaikan Laknat Kepada Inggeris

Peluh memang benda yang baik. Tetapi pada Jun 1528, seorang duta daripada Perancis menulis tentang ajal yang petandanya adalah peluh. Cardinal du Bellay berkata, “penyakit ini memang cepat membunuh, paling cepat di dunia. Kepala akan mula sakit sebelum jantung. Tiba-tiba berpeluh-peluh. Tidak perlu jumpa doktor… boleh mati tanpa sempat jatuh pun.”

Kalau baca tulisan begini zaman sekarang, memang pasti orang tidak percaya. Namun orang zaman dulu lain. Orang pada Abad ke-16 mudah takut. Bukan semua orang waktu ini terpelajar. Tengok gerhana pun silap-silap fikir kiamat. Apabila London terima surat daripada du Bellay, semua pakat berwaspada dan takut pada “The Sweating Sickness”.

Padahal penyakit ini sudah dilaporkan sejak Ogos 1485, 43 tahun sebelum laporan du Bellay. Pada masa itu, Keluarga Lancaster dan Tudor sedang berperang dengan Keluarga York di England, Wales dan Ireland. Ketiga-tiga keluarga mengupah tentera daripada bumi Perancis. Jadi askar upahan ini dipercayai membawa the Sweating Sickness ke bumi Eropah (Theilmann, 2008). Walaupun ada penyakit yang hampir sama di York sebulan sebelum ketibaan askar upahan, rekod mengenai simtom tidak mencukupi untuk kepastian.

Sejak kedatangan bala daripada Perancis ini, penduduk England selalu bersusah payah. Sekejap sekejap demam. Selepas sembuh, mesti demam balik. Saintis moden menjangka kejadian ini mungkin berpunca daripada kutu kerana kes sering meledak semasa musim panas. Namun saintis jgua mempertimbangkan penyakit-penyakit lain seperti hantavirus misalnya (Heyman, et al., 2014).

Umumnya, hantavirus adalah penyakit yang merebak kerana tikus. Perjalanan askar selalunya membawa tikus sekali kerana bekalan makanan yang tidak dijaga dengan baik. Dan tikus paling aktif semasa musim panas. Hantavirus pula akan menyerang dewasa berumur pertengahan. Dan itulah yang berlaku di England dulu. Cuma masalahnya, hantavirus bersifat kekal. Selagi rantaiannya tidak putus, memang tetap ada. The Sweating Sickness datang pergi bersilih ganti. Itu yang saintis pelik.

Jalan Mudah Untuk Mengenal Pasti

Saintis ada satu jalan mudah untuk tahu secara lanjut. Atas faktor masa, penyakit ini takkan meninggalkan jejak DNA atau RNA. Tetapi masih ada yang bercadang untuk korek semula kubur mangsa dipercayai mati kerana the Sweating Sickness. Jika mangsa ini menunjukkan kesan spora, maka sah – ini bukan hantavirus. Sebaliknya mereka mati kerana keracunan anthrax.

Perkataan “anthrax” memang berbunyi moden. Tetapi untuk pengetahuan semua, kapas boleh menyebarkan anthrax… begitu juga dengan bangkai haiwan yang sudah terkena jangkitan (McSweegan, 2004). Apa-apa pun puncanya, ramai mati kerana the Sweating Sickness. Yang hairannya, banyak kematian tertumpu dalam kalangan warga England sahaja. Ia merebak sampai ke Venice, tetapi bukan isu besar di sana kerana pemerintah tempatan cakap pendatang asing (warga England) saja yang mati.

Macam amaran duta Perancis itu pun bersebab. Banyak kematian berlaku di Calais, kawasan bangsa Inggeris. Ia tidak merebak ke bangsa Perancis. Ia juga tidak merebak ke Scotland. Pelik. Seolah-olah bangsa Inggeris ada kelemahan genetik yang membolehkan penyakit merebak dan membunuh.

Kota London menjadi “zon hitam” sampai Raja Henry VIII terpaksa lari ke tempat lain. Pemerintah politik Thomas Cromwell juga dipercayai kehilangan isteri dan dua anak perempuan kerena penyakit ini.

Ada sebab kenapa saintis bergelut untuk faham penyakit. Bak kata pepatah, mencegah lebih baik daripada mengubati. Sebelum berlaku pandemik, baik buat vaksin dulu.

RUJUKAN:

Heyman, P., et al. (2014). Were the English Sweating Sickness and the Picardy Sweat Caused by Hantaviruses? Viruses. 6 (1): 151-171.

McSweegan, E. (2004, Januari 17). Riddle solved? New Scientist.

Theilmann, J. (2008). Encyclopedia of pestilence, pandemics and plagues. Greenwood Press. Halaman 686.


Bibliotheraphy: Membaca Itu Menyembuhkan

Idea penyembuhan dan terapi melalui buku ini bukanlah suatu idea yang baru, malah sejarah sendiri membuktikan bahawa proses bibliotheraphy ini telah digunakan sejak kemunculan perpustakaan pertama pada zaman Greek purba. Secara asasnya bibliotheraphy ini merupakan suatu kaedah yang sering digunakan dalam kalangan pakar psikiatri dan ahli profesional dalam bidang kesihatan mental, yang menggunakan pembacaan sebagai proses dalam penyembuhan, meningkatkan keyakinan diri dan refleksi diri.

Kaedah pembacaan ini boleh melibatkan banyak jenis bahan bacaan, sama ada buku fiksyen, bukan fiksyen atau puisi, dan ia juga merangkumi bahan audiovisual seperti filem dan drama. Malah, ada juga ahli psikiatri yang turut melibatkan aktiviti seperti aktiviti melukis dan menulis dalam proses penyembuhan melalui bibliotheraphy ini.

Bibliotheraphy berasal daripada dua perkataan Greek, iaitu biblion, yang membawa maksud buku serta therapeia yang bererti penyembuhan. Istilah bibliotheraphy ini telah digunakan pada tahun 1916, oleh Samuel McChord Crothers, seorang pakar esei. Definisi bagi istilah bibliotheraphy ini telah dimasukkan buat pertama kalinya di dalam Dorland’s Illustrated Medical Dictionary (edisi 11) pada tahun 1941.

Selepas itu, pada tahun 1961, definisi bagi istilah bibliotheraphy yang dimasukkan di dalam Webster Third New International Dictionary telah diterima oleh American Library Association untuk digunapakai bagi memberi penerangan berkaitan penggunaan bahan bacaan sebagai bahan terapi untuk perubatan dan psikiatri, juga sebagai panduan dalam proses penyelesaian masalah melalui kaedah pembacaan.

Sejarah bibliotheraphy

Menurut Mcculliss (2012), masyarakat Greek dan Roman purba merupakan golongan pertama yang mengenalpasti bahawa teks dan bahan bacaan boleh digunakan sebagai suatu alat terapi. Sekitar 300 tahun sebelum Masehi, suatu papan ukiran yang bertulis The Healing Place of the Soul telah ditemui pada perpustakaan Thebes, di Alexandria, Mesir.

Malah ukiran tulisan ini hampir serupa dengan ukiran yang ditemui di The Medieval Abbey Library yang terletak di St. Gall, Switzerland, di mana ia tertulis The Medicine Chest for the Soul.  Kedua-dua ukiran ini membuktikan bahawa masyarakat purba pada waktu itu telah mengetahui akan kepentingan membaca sebagai suatu kaedah yang berkesan dalam proses rawatan, penyembuhan dan penyelesaian masalah.

Pada awal penggunaan bibliotheraphy sebagai kaedah rawatan, ia banyak diaplikasikan dalam institusi mental, bertujuan untuk menyembuhkan para pesakit psikiatri. Pada tahun 1802, Benjamin Rush, seorang pakar psikiatri terkenal di Amerika telah menyebut dalam syarahannya, mengenai kepentingan pembinaan perpustakaan kecil di setiap hospital sebagai salah satu cara untuk menghiburkan hati para pesakit. Rush merupakan orang Amerika pertama yang mencadangkan kaedah membaca sebagai sebahagian daripada alat rawatan dan terapi untuk mereka yang mengalami masalah mental.

Pada penghujung abad ke-18, membaca dianggap sebagai suatu kaedah yang penting dalam proses rawatan penyakit mental di Eropah dan United Kingdom. Banyak hospital mental, contohnya Pinal di Perancis, Chiaruru di Itali dan Tuke di England telah membina perpustakaan sebagai komponen utama dalam hospital tersebut. Menjelang tahun 1900, perpustakaan telah menjadi bahagian penting dalam semua hospital mental yang terdapat di Eropah.

Bibliotheraphy dan masalah psikologi

Bagaimanakah kaedah membaca ini boleh menjadi suatu alat untuk menyembuhkan? Pada sekitar pertengahan tahun 1940-an, kaedah bibliotheraphy ini telah digunakan di sekolah-sekolah, bagi membantu para pelajar yang menghadapi masalah untuk bersosial di sekolah. Sister Mary Agnes yang menghasilkan kertas kerja berkaitan kaedah ini telah menyatakan bahawa penggunaan bibliotheraphy ini hanyalah merupakan suatu cara dalam membantu kanak-kanak menyelesaikan masalah yang mereka hadapi, dan ia tidak memfokuskan kepada pembentukan karakter seseorang kanak-kanak itu. Melalui bibliotheraphy, kanak-kanak diberi peluang untuk  mengenalpasti, memaafkan dan melepaskan masalah yang mereka hadapi dalam keadaan yang terkawal.

Fiction test (kaedah dalam bibliotheraphy) pula telah digunakan buat pertama kalinya oleh Sofie Lazarsfeld (1949), di mana ujian ini melibatkan perbincangan mengenai kisah-kisah zaman kanak-kanak pesakit, juga kisah-kisah daripada buku fiksyen yang mereka baca. Respon daripada para pesakit dianalisa, dan apabila seseorang pesakit mengatakan bahawa diri mereka seumpama watak atau karakter di dalam sesebuah buku fiksyen, maka ia merupakan suatu petanda bahawa pesakit tersebut sedang memberi bayangan mengenai personaliti dan masalah yang sedang mereka hadapi.

Sekitar tahun 1950-an, kaedah pembacaan ini menjadi suatu terapi interaktif apabila pakar psikologi, Jack L. Leedy dan Sam Spector menggunakan bacaan sebagai suatu alat perbincangan, bagi merangsang klien mereka untuk mengenali penyakit dan masalah yang mereka hadapi, serta membantu proses rawatan. Melalui perbincangan secara berkumpulan, para pesakit dapat menyelami proses emosi yang dialami oleh watak dalam bahan bacaan mereka, dan seterusnya mampu untuk memberi pengaruh positif dalam perkembangan sikap mereka.

Bibliotheraphy dan kanser

Meskipun kaedah bibliotheraphy ini banyak digunakan dalam proses penyembuhan pesakit psikiatri, namun kini banyak kajian yang dijalankan mendapati bahawa kaedah ini turut berkesan dalam membantu proses rawatan bagi penyakit lain, termasuklah kanser. Suatu kajian yang dijalankan terhadap kaedah membaca buku jenis self-help terhadap para pesakit kanser mendapati bahawa terapi ini banyak membantu para pesakit untuk menerima keadaan diri mereka dan berfikiran lebih positif mengenai penyakit yang mereka hadapi.

Ini sedikit sebanyak membantu para pesakit ini untuk menghadapi proses rawatan kanser mereka dan menguatkan emosi dalam menjalani proses penyembuhan. Selain daripada buku motivasi dan self-help, bahan bacaan fiksyen dan puisi juga turut menjadi antara bahan bacaan penting yang digunakan oleh para pesakit ini bagi melegakan kesakitan yang mereka alami dan memberi ketenangan sewaktu mereka menjalani rawatan di hospital.

Kesimpulan

Walaupun bibliotheraphy bukanlah suatu terapi atau kaedah penyembuhan mutlak yang mampu untuk merawat masalah psikologi dan masalah kesihatan yang lain, namun impak yang diberikan boleh memberi kesan yang positif kepada para pesakit. Bibliotheraphy boleh menjadi salah satu daripada sumber rawatan alternatif dalam memberikan jalan penyelesaian dan mempengaruhi para pesakit dengan cara yang lebih positif.

Rujukan

Mcculliss, D. (2012) Bibliotherapy: Historical and research perspectives. Journal of Poetry Theraphy. 25:1. 25-38.

Roberts, N., Lee, V., Ananng, B., Körner, A. (2016). Acceptability of Bibliotherapy for Patients With Cancer: A Qualitative, Descriptive Study Oncology. Nursing Forum. 43:5. 588-594.

Glasziou, P., Bennett, J., Greenberg, P., Green, S., Gunn, J., Hoffman, T., Pirotta, M.,  Usher, T. (2013). Bibliotherapy for depression. Australian Family Physician. 42:4. 199-200.